open-index/open-wikipedia-markdown huggingface dataset:
宋昭公特

**宋昭公**，子姓，諱**得**，史記作**特**，乃周諸侯宋之第三十君，公孫周之子，元公庶曾孫也。

景公無子，取得與啟、得畜諸公，而未有立。景公四十八年（魯哀公二十六年），冬十月，景公遊於空澤，辛巳薨於連中。大尹者為近官而有寵。大尹興空澤之士千甲，奉公自空桐入，如沃宮，使召右師皇緩、大司馬皇非我、司徒皇懷、左師靈不緩、司城樂茷、大司寇樂朱鉏六卿。六卿至，以甲劫之，立啟。得夢啟北首而寢於盧門之外，已為烏而集於其上，咮加於南門，尾加於桐門。曰：“餘夢美，必立。”既而六卿使國人施罪於大尹。大尹奉啟以奔楚，乃立得是為昭公。昭公元年乃公元前四六八年，昭公六十五年（公元前四〇四年）薨，子悼公購由立。

史記世家昭公父曰公孫糾，糾父公子褍秦，褍秦即元公少子也。景公殺昭公父糾，故昭公怨，殺太子而自立。史記以昭公元年爲公元前四五〇年，世家作昭公在位四十七年，年表作昭公在位四十九年。
## 據
* 《左氏春秋》
* 《史記·宋微子世家》
分類:宋公世家
周攜王

**周攜王**，姬姓，諱**餘臣**，宣王之子、幽王之弟也。

《左傳正義·昭公二十六年》引《汲冢竹書紀年》曰：（伯盤）與幽王俱死於戲。先是，申侯、魯侯及許文公立平王於申，以本大子，故稱天王。幽王既死，而虢公翰又立王子餘臣於攜。周二王並立。二十一年，攜王爲晉文侯所殺。以本非適，故稱攜王。

《通鑑外紀·卷三》引《汲冢紀年》曰：幽王死，申侯、魯侯、許文公立平王於申，虢公翰立王子餘，二王並立。餘爲晉文侯所殺，是爲攜王。 

## 據
*清華簡《系年》
* 《竹書紀年》
分類:周本紀
奕譞

醇賢親王**奕譞**，宣宗第七子。文宗即位，封為醇郡王。咸豐九年三月，分府，命仍在內廷行走。穆宗即位，諭免宴見叩拜、奏事書名。迭授都統、御前大臣、領侍神機營。同治三年，加親王銜。四年，兩太后命弘德殿行走，稽察課程。十一年，進封醇親王。十二年，穆宗親政，罷弘德殿行走。

德宗即位，王奏兩太后，言：「臣侍從大行皇帝十有三年，昊天不弔，龍馭上賓。仰瞻遺容，五內崩裂。忽蒙懿旨下降，擇定嗣皇帝，倉猝昏迷，罔知所措。獨犯舊有肝疾，委頓成廢。惟有哀懇矜全，許乞骸骨，為天地容一虛糜爵位之人，為宣宗成皇帝留一庸鈍無才之子。」兩太后下其奏王大臣集議，以王奏誠懇請罷一切職任，但令照料菩陀峪陵工，從之。命王爵世襲，王疏辭，不許。光緒二年，上在毓慶宮入學，命王照料。五年，賜食親王雙俸。

十年，恭親王奕訢罷軍機大臣，以禮親王世鐸代之，太后命遇有重要事件，與王商辦。時法蘭西侵越南，方定約罷兵，王議建海軍。十一年九月，設海軍衙門，命王總理，節制沿海水師，以慶郡王奕劻、大學士總督李鴻章、都統善慶、侍郎曾紀澤為佐。定議練海軍自北洋始，責鴻章專司其事。十二年三月，賜王與福晉杏黃轎，王疏辭，不許。鴻章經畫海防，於旅順開船塢，築砲台，為海軍收泊地。北洋有大小戰艦凡五，輔以蚊船、雷艇，复購艦英、德，漸次成軍。五月，太后命王巡閱北洋，善慶從焉，會鴻章自大沽出海至旅順，歷威海、煙台，集戰艦合操，遍視礮台、船塢及新設水師學堂，十餘日畢事。王還京，奏獎諸將吏及所聘客將，請太后御書榜懸大沽海神廟。

太后命於明年歸政，王疏言：「皇帝甫逾志學，諸王大臣籥懇訓政，乞體念時艱，俯允所請，俟及二旬，親理庶務。至列聖宮廷規制，遠邁前代。將來大婚後，一切典禮，咸賴訓教。臣愚以為諸事當先請懿旨，再於皇帝前奏聞，俾皇帝專心大政，承聖母之歡顏，免宮闈之劇務。此則非如臣生深宮者不敢知，亦不敢言也。」太后命毋庸議。十三年正月，上親政。四月，太后諭預備皇帝大婚，當力行節儉，命王稽察。十四年九月，王奏：「太平湖賜第為皇帝發祥地。世宗以潛邸升為宮殿，高宗諭子孫有自籓邸紹承大統者，應用其例。」太后從之，别賜第，發帑十萬葺治。十五年正月，大婚禮成，賜金桃皮鞘威服刀，增護治邸第未竟，復發帑六萬。並進封諸子：載灃鎮國公，載洵輔國公，載濤賜頭品頂帶、孔雀翎。

二月，河道總督吳大澂密奏，引高宗御批通鑑輯覽，略謂：「宋英宗崇奉濮王，明世宗崇奉興王，其時議者欲改稱伯叔，實人情所不安，當定本生名號，加以徽稱」；且言：「在臣子出為人後，例得以本身封典貤封本生父母，況貴為天子，天子所生之父母，必有尊崇之典，請飭廷臣議醇親王稱號禮節。」特旨宣示。上即位逾年，王密奏：「臣見歷代繼承大統之君，推崇本生父母者，備載史書。其中有適得至當者焉，宋孝宗不改子偁秀王之封是也。有大亂之道焉，宋英宗之濮議、明世宗之議禮是也。張璁、桂萼之儔，無足論矣。忠如韓琦，乃與司馬光議論牴牾，其故何歟？蓋非常之事出，立論者勢必紛沓擾攘，乃心王室，不無其人；而以此為梯榮之具，迫其主以不得不視為莊論者，正復不少。皇清受天之命，列聖相承，十朝一脈，詎穆宗毅皇帝春秋正盛，遽棄臣民。皇太后以宗廟社稷為重，特命皇帝入承大統，复推恩及臣，以親王世襲罔替。渥叨異數，感懼難名。原不須更生過慮，惟思此時垂簾聽政，簡用賢良，廷議既屬執中，邪說自必潛匿。倘將來親政後，或有草茅新進，趨六年拜相捷徑，以危言故事聳動宸聰，不幸稍一夷猶，則朝廷滋多事矣。仰懇皇太后將臣此摺，留之宮中。俟皇帝親政，宣示廷臣世賞之由及臣寅畏本意，千秋萬載，勿再更張。如有以治平、嘉靖之說進者，務目之為奸邪小人，立加屏斥。果蒙慈命嚴切，皇帝敢不欽遵，不但臣名節得以保全，而關乎君子小人消長之機者，實為至大且要。」太后如王言，留疏宮中。大澂疏入，諭曰：「皇帝入承大統，醇親王奕枻謙卑謹慎，翼翼小心，十餘年來，殫竭心力，恪恭盡職。每優加異數，皆涕泣懇辭，前賜杏黃轎，至今不敢乘坐。其秉心忠赤，嚴畏殊常，非徒深宮知之最深，實天下臣民所共諒。光緒元年正月初八日，王即有豫杜妄論一奏，請俟親政宣示，俾千秋萬載，勿再更張。自古純臣居心，何以過此？當歸政伊始，吳大澂果有此奏，特明白曉諭，並將王原奏發鈔，俾中外咸知賢王心事，從此可以共白。闞名希寵之徒，更何所容其覬覦乎？」

十六年正月，以上二十萬壽，增護軍十五、藍白甲五十，授載濤二等鎮國將軍。十一月，王疾作，上親詣視疾。丁亥，王薨，年五十一。太后臨奠，上詣邸成服。定稱號曰皇帝本生考，稱本生考，遵高宗御批；仍原封，從王志也。諡曰賢，配享太廟。下廷臣議：上持服期年，縞素、輟朝十一日；初祭、大祭，奉移前一日，親詣行禮，禦青長袍褂，摘纓；期年內禦便殿，用素服；葬以王，祭以天子，立廟班諱。十八年，葬京師西山妙高峰。宣統皇帝即位，定稱號曰皇帝本生祖考。
大理文經帝

**大理文經帝**，段氏，諱**思英**，乃大理國之第二帝，太祖之子也。

文德八年（後晉出帝甲辰開運元年、九四四年）即位，翌年（晉出帝開運二年、九四五年），改元文經。帝母楊氏桂仙娘沒，封為楡城宣惠聖國母。是年，帝叔思良爭位，廢帝為僧，法名宏修大師。帝在位一年，叔思良立。一說思英素不肖，思平在日，常欲廢之，不果。迨即位，愈淫戲無度，羣臣廢之，而立思良。

## 據
* 《南詔野史》
分類:大理本紀
大理文武帝

**大理文武帝**，段氏，諱**思良**，乃大理國之第三帝，太祖之弟也。

文經元年（後晉出帝開運二年、九四五年），思良廢太祖子文經帝為僧，即位為帝，明年，改元至治。至治六年（後周太祖廣順元年、九五一年），帝崩，在位七年，諡**聖慈文武皇帝**，子思聰立。
## 據
* 《南詔野史》
分類:大理本紀
大理應道帝

**大理應道帝**，段氏，諱**素順**，乃大理國之第五帝，廣慈帝之子也。

順德元年（宋太祖開寶元年、九六八年）即位。明年，改元明政。明政十七年（宋太宗雍煕二年、九八五年），素順崩，在位十六年，諡**應道皇帝**，子素英立。
## 據
* 《南詔野史》
分類:大理本紀
大理廣慈帝

**大理廣慈帝**，段氏，諱**思聰**，乃大理國之第四帝，文武帝之子也。

至治六年（後周太祖廣順元年、九五一年）即位，明年改元明德，又改元廣德、順德。廣德十三年（宋太祖乾德三年、九六五年）春，王全斌平後蜀，還京師，請取雲南，負地圖進。太祖鑒唐之禍，以玉斧畫大渡河為界，曰：「此外非吾有也。」由是段氏得據南詔，相安無事。順德元年（宋太祖開寶元年、九六八年），思聰崩，在位十七年，諡**至道廣慈皇帝**，子素順立。
## 據
* 《南詔野史》
分類:大理本紀
大理昭明帝

**大理昭明帝**，段氏，諱**素英**，乃大理國之第六帝，應道帝之子也。

明政十七年（宋太宗雍煕二年、九八五年）即位。明年，改元廣明，又改元明聖、明統、明治、明應。明統五年（宋太宗至道二年、九九六年），述『傳燈錄』。明應四年（宋真宗大中祥符二年、一〇〇九年），素英崩，在位二十四年，諡**昭明皇帝**，子素廉立。
## 據
* 《南詔野史》
分類:大理本紀
大理宣肅帝

**大理宣肅帝**，段氏，諱**素廉**，乃大理國之第七帝，昭明帝之子也。

素廉，明應四年（宋真宗大中祥符二年、一〇〇九年）即位，明年改元明啟。明啟十三年（宋真宗乾興元年、一〇二二年）素廉崩，在位十三年，諡**宣肅皇帝**，侄素隆立。
## 據
* 《南詔野史》
分類:大理本紀
大理秉義帝

**大理秉義帝**，段氏，諱**素隆**，乃大理國之第八帝，昭明帝之孫、宣肅帝之侄也。

明啟十三年（宋真宗乾興元年、一〇二二年）即位，明年改元明通。明通四年（宋仁宗天聖四年、一〇二六年）素隆禪位為僧，在位四年。諡**秉義皇帝**，侄素真立。
## 據
* 《南詔野史》
分類:大理本紀
大理聖德帝

**大理聖德帝**，段氏，諱**素真**，乃大理國之第九帝，宣肅帝之孫、秉義帝之侄也。

明通四年（宋仁宗天聖四年、一〇二六年）即位，明年改元正治。正治十五年（宋仁宗慶曆元年、一〇四一年）素真禪位為僧，在位十五年，諡**聖德皇帝**，孫素興立。
## 據
* 《南詔野史》
分類:大理本紀
大理天明帝

**大理天明帝**，段氏，諱**素興**，乃大理國之第十帝，聖德帝之孫也。

正治十五年（宋仁宗慶曆元年、一〇四一年）素興即位，明年改元聖明，又改元天明。素興性好遊狎，廣營宮室於東京，多植花草，於春登堤上植黃花，名繞道金棱，雲津橋上種白花，名縈城銀棱。每春月，挾妓載酒，自玉案三泉，溯為九曲流觴。男女列坐，鬥草簪花，晝夜行樂。花中有素馨者，以素興愛之，故名。又有花遇歌則開，有草遇舞則動，興令歌者傍花，舞者傍草。蓋亦花草之妖也。天明二年（宋仁宗慶曆四年、一〇四四年），素興在位三年，荒淫日甚，國人廢之，而立太祖曾孫智恩之子思廉。素興號**天明皇帝**。
## 據
* 《南詔野史》
分類:大理本紀
大理上明帝

**大理上明帝**，段氏，諱**壽輝**，乃大理國之第十三帝，孝德帝之孫、上德帝之侄也。

廣安四年（宋神宗元豐三年、一〇八〇年），清平官高升泰起東方爨僰兵，誅楊義貞，立上德帝之侄壽輝。壽輝即位，明年，改元上明，以高智升為布燮，高升泰為鄯闡侯。是年，日月交晦，星辰晝見。壽輝因天變，遂禪位於思廉之孫正明，號**上明皇帝**。
## 據
* 《南詔野史》
分類:大理本紀
大理中宗

**大理中宗文安皇帝**，段氏，諱**正淳**，乃大理國之第十五帝，孝德帝之孫、保定帝之弟也。

上治三年（宋哲宗紹聖三年、一〇九六年），高升泰崩，還位正淳。段氏復得國，即位，號**後理國**。以高泰明為相國，執政柄，高泰運為柵主。明年，改元天授。又改元開明，天政，文安，赦徭役。築楚雄城。以封高泰明之侄高明亮。天政元年（宋徽宗崇寧二年、一一〇三年），遣高泰運奉表入宋，求經籍，得六十九家，藥書六十二部。鄯闡李觀音得來朝，進金馬杖八十節，人民三萬三千戶。淳賜得八章禮衣，龍頭劍，擢為安東將軍。緬人、波斯、昆侖三國進白象及香物。十月，彗星見西方，大疫。文安五年（宋徽宗大觀二年、一一〇八年），正淳禪位為僧，在位十二年，子和譽立。正淳諡**文安皇帝**，廟號**中宗**。
## 據
* 《南詔野史》
分類:大理本紀
大理保定帝

**大理保定帝**，段氏，諱**正明**，乃大理國之第十四帝，孝德帝之孫、上德帝之侄也。

上明元年（宋神宗元豐四年、一〇八一年），上明帝因天變，遂禪位於正明。正明即位，明年，改元保定。又改元建安、天祐。正明在位十三年，為君不振，人心歸高氏。天祐四年（宋哲宗紹聖元年、一〇九四年），群臣請立鄯闡侯高升泰為君，正明遂禪位於僧，而段氏中絕矣。正明諡**保定皇帝**。
## 據
* 《南詔野史》
分類:大理本紀
大理憲宗

**大理憲宗宣仁皇帝**，段氏，諱**和譽**、**正嚴**，乃大理國之第十六帝，中宗之子也。

文安五年（宋徽宗大觀二年、一一〇八年）和譽即位。明年，改元日新。又改元文治、嘉永、保天、廣運。七月中元節，各方貢金銀、羅綺、珍寶、犀象萬計，牛馬遍點蒼。文治二年（宋徽宗政和元年、一一一一年），地大震，損十六寺。三十七部叛，高相國泰明討平之。使四子高明清居鄯闡鎮守。文治六年（宋徽宗政和五年、一一一五年），緬人進金花、犀象。文治七年（宋徽宗政和六年、一一一六年），遣儒官鐘震、黃漸賫勅褒高泰朋相國忠貞，封平國公。是年，遣使入貢於宋。高泰明卒，封國師。泰明生八子，高智昌以罪流死。其下伊、何二人謀為執仇，乘譽入寺進香，圖弒逆，事露被收。譽嘉二人之義，赦之，為立義士冢。高泰運立，主國事。六月，三日並出。文治八年（宋徽宗政和七年、一一一七年），命子紫琮充進奉使，入貢於宋。宋徽宗詔遣使冊封和譽為金紫光祿大夫、檢校司空、雲南節度使、上柱國、**大理國王**。文治十年（宋徽宗宣和元年、一一一九年）正月，彗出，慕寧、遠、矣、破、馬等叛。三月，出師征之，兵敗。三十七部蠻復叛。陷鄯闡，高明清死之。郡臣以高升泰侄商量成有德，請立為相，號中國公。嘉永五年（宋欽宗靖康元年、一一二六年）五月，金星入月，大火，焚三千九百家。保天八年（宋高宗紹興六年、一一三六年），和譽遣使貢象馬於宋，廣西經畧安撫使奏之，詔護送行在，優禮答之。廣運九年（宋高宗紹興十六年、一一四六年）三月十四日，大霧，歷二十四日方開。廣運十年（宋高宗紹興十七年、一一四七年），和譽老，因諸子內爭外叛、遂禪位為僧，在位三十九年。子正興立。諡**宣仁皇帝**，廟號**憲宗**。
## 據
* 《南詔野史》
分類:大理本紀
大理景宗

**大理景宗正康皇帝**，段氏，諱**正興**、**易長**，乃大理國之第十七帝，憲宗之子也。

廣運十年（宋高宗紹興十七年、一一四七年）正興即位。明年，改元永貞，又改元大寶、龍興、盛明、建德。高量成讓相位與侄壽貞，退老楚雄城。人化其德，名城曰德江城。盛明二年（宋孝宗隆興元年、一一六三年）三月，壽貞卒。壽昌立為中國公。建德九年（宋孝宗乾道八年、一一七二年）四月，重霧，十六日方開。正興禪位為僧，在位二十五年，子智興立。正興諡**正康皇帝**，廟號**景宗**。
## 據
* 《南詔野史》
分類:大理本紀
大理英宗

**大理英宗享天皇帝**，段氏，諱**智廉**，乃大理國之第十九帝，宣宗之子也。

定安六年（宋寧宗慶元六年、一二〇〇年）智廉即位。明年，改元鳳曆。又改元元壽。使人入宋求『大藏經』一千四百六十五部，置五華樓。元壽二年（宋寧宗開禧元年、一二〇五年），智廉崩，在位五年。弟智祥立。智廉諡**享天皇帝**，廟號**英宗**。
## 據
* 《南詔野史》
分類:大理本紀
大理宣宗

**大理宣宗功極皇帝**，段氏，諱**智興**，乃大理國之第十八帝，景宗之子也。

建德九年（宋孝宗乾道八年、一一七二年），智興即位，明年，改元利貞。又改元盛德、嘉會、元亨、定安。遣李觀音得等至廣西橫山砦求市馬。李觀音得奪壽昌位，與侄貞明。阿機起兵奪貞明位，還壽昌。貞明遂據鶴慶，號明國公，諡義地威天聰明仁帝。高妙音自白崖起兵，據鄯闡。時有妙音之甥成賢、成正二人來謁，意在奪鄯闡。妙音覺之，與之盟於天王廟。二人口含丁香葉，出廟吐之曰：「盟非我也，葉也。」未幾，二人起兵，方戰，見白馬將斬之。白馬將，乃廟中二力士也。元亨六年（宋光宗紹熙元年、一一九〇年），修十六寺。定安元年（宋寧宗慶元元年、一一九五年），修龍首、龍尾二關，三陽城。定安六年（宋寧宗慶元六年、一二〇〇年），智興崩，在位二十八年，子智廉立。智興諡**功極皇帝**，廟號**宣宗**。
## 據
* 《南詔野史》
分類:大理本紀
大理孝義帝

**大理孝義帝**，段氏，諱**祥興**，乃大理國之第二十一帝，神宗之子也。

仁壽十二年（宋理宗嘉熙二年、一二三八年）祥興即位。明年，改元道隆。道隆六年（宋理宗淳祐四年、一二四四年），蒙古兵出靈關，伐大理。祥興遣將高禾迎戰，禾敗死之。段連祐歸宋，宋遣使吊祭，致經書、銀緞，為高禾拒蒙古兵戰歿也。道隆十三年（宋理宗淳祐十一年、蒙古憲宗蒙哥之元年、一二五一年），祥興崩，在位十三年。子興智立。祥興諡孝義皇帝。
## 子
*段興智
*段實
*段忠
*段福
## 據
* 《南詔野史》
分類:大理本紀
大理神宗

**大理神宗皇帝**，段氏，諱**智祥**，乃大理國之第二十帝，宣宗之子、英宗之弟也。

元壽二年（宋寧宗開禧元年、一二〇五年）智祥即位。明年，改元天開。又改元天輔、仁壽。征三十七蠻部，至尋甸平，河水絕流。仁壽十一年（宋理宗嘉熙元年、一二三七年），封高隆鄯闡王，以高泰祥為相國，以光日為演習。大府主將也。舉賢育才，時和年豐，稱治國焉。仁壽十二年（宋理宗嘉熙二年、一二三八年），智祥禪位為僧，在位三十三年。子祥興立。智祥廟號**神宗**。
## 據
* 《南詔野史》
分類:大理本紀
衛聲公

**衛聲公**，姬姓，諱**訓**，世本作**聖公馳**，乃戰國時衛之第三十八君。慎公之子也。

慎公三十二年（公元前三八三年）薨，子聲公訓即位。聲公十一年（公元前三七二年）薨，子成侯速即位。史記以聲公元年為公元前三七二年，聲公十一年為公元前三六二年。
## 據
* 楊寬《戰國史料編年輯證》
* 《史記·衛康叔世家》
分類:衛公世家
衛成侯

**衛成侯**，姬姓，諱**速**，世本作**不逝**，乃戰國時衛之第三十九君。聲公之子也。

聲公十一年（公元前三七二年）薨，子成侯速即位。成侯十一年，公孫鞅入秦。成侯十六年，衛貶號曰侯。成侯二十九年（公元前三四三年）薨，平侯即位。史記以成侯元年為公元前三六一年，成侯二十九年為公元前三三三年。
## 據
* 楊寬《戰國史料編年輯證》
* 《史記·衛康叔世家》
分類:衛公世家
衛嗣君

**衛嗣君**，紀作年**孝襄侯**，姬姓，子南氏，乃戰國時衛之第四十一君。平侯之子也。平侯八年（公元前三三五年）薨，子嗣君立。嗣君五年，更貶號曰君，獨有濮陽。

衛嗣君時，胥靡逃之魏，衛贖之百金，不與。乃請以衛地左氏。群臣諫曰：「以百金之地，贖一胥靡，無乃不可乎?」君曰：「治無小，亂無大。教化喻於民，三百之城，足以為治；民無廉恥，雖有十左氏，將何以用之?」

衛嗣君病。富術謂殷順且曰：「子聽吾言也以說君，勿益損也，君必善子。人生之所行，與死之心異。始君之所行於世者，食高麗也；所用者，紲錯、挐薄也。群臣盡以為君輕國而好高麗，必無與君言國事者。子謂君：『君之所行天下者甚謬。紲錯主斷於國，而挐薄輔之，自今以往者，公孫氏必不血食矣。』」君曰：「善。」與之相印，曰：「我死，子制之。」嗣君死，殷順且以君令相公期。紲錯、挐薄之族皆逐也。嗣君四十二年（公元前二九三年）薨，子懷君立。公子期蓋即懷君也。史記以嗣君元年為公元前三二四年，嗣君四十二年為公元前二八三年。
## 據
* 楊寬《戰國史料編年輯證》
* 《史記·衛康叔世家》
分類:衛公世家
衛懷君

**衛懷君**，姬姓，子南氏，乃戰國時衛之第四十二君。嗣君之子也。

嗣君四十二年（公元前二九三年）薨，子懷君立。懷君四十一年（公元前二五二年），朝魏，魏囚殺懷君。更立元君。史記以懷君在位三十一年，元年為公元前二八二年，三十一年為公元前二五二年。
## 據
* 楊寬《戰國史料編年輯證》
* 《史記·衛康叔世家》
分類:衛公世家
衛慎公

**衛慎公**，姬姓，諱**頽**，乃戰國時衛之第三十七君。敬公之孫，公子適之子也。

懷公十一年（公元前四一五年），公子頽弒懷公而代立，是為慎公。慎公父公子適，適父敬公也。世本適作虔，虔，悼公也。慎公三十二年（公元前三八三年）薨，子聲公訓即位。史記作慎公四十二年（公元前三七三年）薨。
## 據
* 楊寬《戰國史料編年輯證》
* 《史記·衛康叔世家》
分類:衛公世家
衛元君

**衛元君**，姬姓，子南氏，乃戰國時衛之第四十三君。史記作嗣君之子、懷君之弟，一說嗣君之弟也。

懷君四十一年（公元前二五二年），魏囚殺懷君。更立元君。元君為魏壻，故魏立之元君。十四年（公元前二三九年），秦拔魏東地。初置東郡，更徙衛野王縣，而並濮陽為東郡。二十五年（公元前二二八年），元君薨，子君角即位。年表曰元君十一年（公元前二四二年）秦置東郡，十二年（公元前二四一年）徙野王，二十三年（公元前二三〇年）卒。
## 據
* 楊寬《戰國史料編年輯證》
* 《史記·衛康叔世家》
分類:衛公世家
徐壽輝

**徐壽輝**，一名貞一，蘄州羅田人。以販繒為業。往來蘄、黃間。

　　初，袁州有妖僧彭瑩玉，用泉水治病多愈，遠近神之。至正十年，其徒周子旺以妖術惑眾，從之者五十餘人，僭稱國王，官王獲而殺之。瑩玉遁去，匿淮西民家，日夜密構異圖。

　　壽輝浴於池，瑩玉之徒見其有赤光，異之。十一年八月，乃擁壽輝為主，聚眾剽掠。九月，陷蘄水縣，蘄州總管李孝先敗死。進陷黃州。壽輝僭稱皇帝，號天完國，都蘄州，改元治平。以麻城人鄒普勝為太師。其眾以紅巾裹首，與汝、穎妖賊同。

　　十二年，竹山孟海馬志兵，陷襄陽、荊門以應壽輝，號南鎖紅巾。襄陽總管柴蘭及縣尹孛術遠俱敗死。壽輝將丁普郎等連陷漢陽、興國。曾法興等陷安陸，執知府丑驢，不屈，法興義而釋之。丑驢與其妻侯氏俱自經死。湖廣行省平章星吉，聞老將鄭萬戶知兵，令募兵為守御計。壽輝遣其眾千餘人至武昌降。星吉知其詐，使鄭萬戶伏兵邀之，獲六百人，械以俟命。會朝廷征星吉為司農，以和尚代之，納賊賄，釋其縛，反下鄭萬戶於獄。壽輝使趙普勝襲武昌，六百人為內應，城遂陷。沿江郡縣，皆望風奔潰。

　　二月趙普勝乘武昌之捷，舳舫相銜，順流攻江西，江州總管李黼與主簿也孫帖木兒拒戰，大敗之。普勝又以舟師攻城，亦為黼所敗。普勝攻益急，城陷，黼死之。普勝遂陷南康。是月，孟海馬陷歸、峽、房諸州。壽輝別將陷岳州，徇忠、萬、夔諸州，皆下之。又有周伯者，起兵陷道州，以應壽輝。

　　時湖南之地，多為壽輝所有。乃分道入江西，奸民乘勢應之。不旬日，眾輒數萬，率以天完將為名。行省右丞太不花兵至應山，廣水鎮巡檢王珪參其軍事，三上書於太不花毋玩寇，太不花怒，使珪為前鋒。珪連敗壽輝兵，以無後援，眾潰。珪率麾下數百人奔孝感，縣人劉禹、吳思明方舉義兵，聞珪至，從之，敗壽輝將王思明於蓮花寨。思明悉眾圍之，逾月，珪與禹等皆戰沒。

　　是月，壽輝將歐普祥入萍鄉，遂陷袁州。分宜人彭繼凱與安福人袁明東擊走普祥，復袁州。已而繼凱為知府寶童所嫉，使客刺殺之，袁州復為普祥所據。彭瑩玉陷瑞州。陳普文陷吉安。閏三月，泰和州達魯花赤達里麻失理復吉安。達里麻失理所部號黃衫軍，壽輝兵畏之。未幾，項普略陷饒州、信州，游騎至婺源，江泊震恐。朝廷以亦憐真為江西行省右丞，將兵擊之。湖廣行省參政鐵傑以兵復岳州。四川行省平章咬住克忠、萬、夔、雲陽諸州。

　　是月，壽輝兵攻南昌，靖安達魯花赤湖海大敗之。賊再至，湖海與勇士黃雲等且戰且守。連兵八月，皆戰死。壽輝兵圍撫州，州人木古丙、趙均保等倡義助官軍防守，賊不能克，遂引去。時江西諸路皆陷，獨撫州堅守不下。是月，咬住克歸州，進攻峽州，斬壽輝將李太素。壽輝別將陷池州，圍安慶，勢張甚。平章卜顏帖木兒等敗之於丁家洲，遂復池州。復敗，賊於白湄，斬其大將周驢。

　　十三年五月，咬住復中興。建昌人戴良起兵，復建昌。咬住進克襄陽，殺賊將王權。六月，行省左丞火你赤復瑞州，執彭瑩玉斬而臠之。瑩玉攻城略地，所至無噍類，至是就戮，天下快之。七月，項普勝陷婺源州、徽州，自昱嶺關入浙西，遂陷杭州。八月，咬住與壽輝將俞君正戰於樓台，失利，咬住奔松滋，俞君正復陷中興，為荊門僧李皆等所襲敗，咬住還屯石馬。是時，項普勝分兵據宜興、歷陽、丹陽、句容，前鋒至鐘山，平章慶童以兵來援，始敗退。

　　先是，承平日久，壽輝兵四出，州縣皆望風降附。已而民習見，不以為意，於是智通之士多思自奮，為朝廷討賊。壽輝所得杭州縣旋復失之，賊勢遂不振。是年，元帥董搏霄得州，受代去，壽輝兵復入昱嶺關，陷於潛。行省檄搏霄御之，事具《搏霄傳》。九月，官軍大集於中興，以攻壽輝。初，壽輝樹柵於黃州之闌溪口，積金帛其中，最號險固。至是，亦為官軍所克。十月，廣西元帥甄崇福復道州，周伯顏伏誅。十一月，卜顏帖木兒與中丞蠻子海牙等，率兵二十萬，分道攻蘄水縣。壽輝出戰，大敗，遁入黃梅山。官軍入城，擒其偽將相以下四百餘人，遂盡復武昌諸路及均房等州。朝廷以賊已潰敗，檄諸將班師。

　　十四年，壽輝收合餘眾，饑民多附之，勢復振。

         十五年，壽輝將倪文俊敗威順王寬徹不花，縱橫湖、汀間，官軍屢為所挫。五月，文俊陷中興。自兵興以後，湖南北州縣相繼陷，獨茶陵州堅守數年。至是，亦為文俊所陷。七月，俊陷武昌、漢陽。

　　十六年正月，文俊乃建都於漢陽，迎壽輝徙都之。壽輝性寬縱，權在群下。及鄒普勝死，以文俊為丞相，大權悉出其手，壽輝無如之何。是年，文俊連陷常德、澧州、衡州，又分兵陷岳州。

　　十七年，壽輝將明玉珍陷重慶，壽輝以玉珍為隴西右丞。文俊怙侈自專，謀殺壽輝不果，奔黃州。壽輝偽元帥陳友諒襲殺之，並其眾，自稱平章。文俊生時，其母夢白虎入其室將死，其母復夢白虎斃。文俊驍勇善戰，官軍畏之，呼為倪蠻子。

　　十八年，陳友諒陷安慶，龍興、信州諸路盡為所有，壽輝欲徙都安慶，友諒不奉命。

　　十九年十二月，壽輝引兵至江州，友諒佯出迎壽輝，既入，門閉，悉殺其從者。自是，權歸友諒，壽輝僅有空名而已。

       分類:元列傳
衛君角

**衛君角**，姬姓，子南氏，諱**角**，乃戰國時衛之末君。《史記》作元君之子也。元君二十五年（前二三〇年）薨，子角即位。衛君角九年（前二二一年）秦併天下，立為始皇帝，二十一年（前二〇九年），二世廢角為庶人，衛絶祀。據《史記集解》《水經註》，公元前二四一年，徙野王時即為衛君角，則衛君角二十一年為前二二一年，秦併天下，廢角為庶人。
## 據
* 楊寬《戰國史料編年輯證》
* 《史記·衛康叔世家》
分類:衛公世家
子般

**子般**，姬姓，諱**子般**，史記作**子斑**，乃春秋時魯之君。莊公之長子也。

莊公築臺臨黨氏，見孟任，說而愛之，許立為夫人，割臂以盟。孟女生子般。子般長，說梁氏女，往觀。圉人犖自牆外與梁氏女戲。《左傳》作與女公子。子般怒，鞭犖。莊公聞之，曰：「不如殺之，是不可鞭。犖有力焉，能投蓋於稷門。」子般未得殺。莊公三十二年（前六六二年），莊公有疾。莊公無適嗣，愛孟女，欲立其子斑。莊公病，而問嗣於弟叔牙。叔牙對曰：「慶父材。」莊公患叔牙欲立慶父，退而問季友。季友曰：「臣以死奉般。」莊公曰：「曩者叔牙欲立慶父，柰何？」季友以莊公命命牙待於鍼巫氏，使鍼季酖之，牙遂飲鴆，歸，及逵泉而卒，魯立其子為叔孫氏。八月癸亥，莊公薨於路寢，季友立子般即位為君，如莊公命。侍喪，舍於黨氏。十月己未，慶父使圉人犖殺子般於黨氏。季友奔陳。慶父立莊公子啟，是為閔公。
## 據
* 《左氏春秋》
* 《史記·魯周公世家》
分類:魯公世家
子野

**子野**，姬姓，諱**野**，乃春秋時魯之君。襄公之太子也。

子野，胡女敬歸所生，立為太子。襄公三十一年（前五四二年）六月辛巳，襄公薨於楚宮。子野立。秋九月癸巳，以哀毀而卒，季武子立敬歸之娣齊歸之子公子裯，是為昭公。
## 據
* 《左氏春秋》
* 《史記·魯周公世家》
分類:魯公世家
虢公醜

**虢公醜**，姬姓，諱**醜**，乃春秋時西虢之末君。

周僖王三年（魯莊公十五年），曲沃武公伐晉侯緡，滅之，盡以其寶器賂獻於周僖王。四年（魯莊公十六年），僖王使虢公命曲沃武公以一軍為晉侯，列為諸侯，於是盡併晉地而有之。周惠王元年（魯莊公十八年）春，虢公醜、晉獻公朝周惠王，王饗醴，命之宥，皆賜玉五玨，馬三匹。非禮也。虢公醜、晉獻公、鄭厲公使原莊公逆王后於陳。陳媯歸於京師，實惠后。

二年（魯莊公十九年）秋，五大夫奉王子頹以伐惠王，惠王出奔溫。冬，子頹立。三年（魯莊公二十年）冬，王子頹享五大夫，樂及遍舞。鄭厲公聞之，見虢公醜曰：「寡人聞之，哀樂失時，殃咎必至。今王子頹歌舞不倦，樂禍也。夫司寇行戮，君為之不舉，而況敢樂禍乎！奸王之位，禍孰大焉？臨禍忘憂，憂必及之。盍納王乎？」虢公醜曰：「寡人之願也。」四年（魯莊公二十一年）春，胥命於弭。夏，同伐王城。鄭厲公將王，自圉門入，虢公醜自北門入，殺王子頹及五大夫。惠王巡虢守。虢公為王宮於玤，王與之酒泉。鄭伯之享王也，惠王以后之鞶鑒予之。虢公請器，王予之爵。鄭由是始惡於惠王。冬，惠王自虢歸王城。

八年（魯莊公二十五年），晉士蒍使群公子盡殺遊氏之族，乃城聚而處之。冬，晉侯圍聚，盡殺群公子。九年（魯莊公二十六年）秋，虢侵晉。冬，虢又侵晉。晉群公子亡奔虢，虢以其故再伐晉，弗克。十年（魯莊公二十七年），晉獻公將伐虢，士蒍曰：「不可，虢公驕，若驟得勝於我，必棄其民。無眾而後伐之，欲禦我誰與？夫禮樂慈愛，戰所畜也。夫民讓事樂和，愛親哀喪而後可用也。虢弗畜也，亟戰將饑。」

十二年（魯莊公二十九年），樊皮叛王。十三年（魯莊公三十年）春，惠王命虢公討樊皮。夏四月丙辰，虢公入樊，執樊仲皮，歸於京師。

十五年（魯莊公三十二年），神居莘六月。虢公使祝應、宗區、史嚚享焉。神賜之土田。史嚚曰：「虢其亡乎！吾聞之：國將興，聽於民；將亡，聽於神。神，聰明正直而一者也，依人而行。虢多涼德，其何土之能得！」虢公夢在廟，有神人面白毛虎爪，執鉞立於西阿，公懼而走。神曰：「無走！帝命曰：『使晉襲於爾門』。」公拜稽首，覺，召史嚚占之，對曰：「如君之言，則蓐收也，天之刑神也，天事官成。」公使囚之，且使國人賀夢。舟之僑以其族適晉。

十七年（魯閔公二年）春，虢公敗犬戎於渭汭。十九年（魯僖公二年），虢公敗戎於桑田。晉荀息請以屈產之乘與垂棘之璧，假道於虞以伐虢。乃使荀息假道於虞，虞公許之，且請先伐虢。宮之奇諫，不聽，遂起師。夏，晉裏克、荀息帥師會虞師伐虢，滅下陽。二十二年（魯僖公五年），晉侯復假道於虞以伐虢。宮之奇諫曰：「虢，虞之表也。虢亡，虞必從之。晉不可啟，寇不可玩，一之謂甚，其可再乎？諺所謂『輔車相依，唇亡齒寒』者，其虞、虢之謂也。」弗聽，許晉使。冬十二月丙子朔，晉滅虢，虢公醜奔京師。獻公命瑕父、呂甥邑於下陽。師還，館於虞，遂襲虞，滅之，執虞公及其大夫井伯。
## 據
* 《左氏春秋》
* 《史記》周本紀、晉世家
分類:西虢世家
虢公林父

**虢公林父**，姬姓，諱**林父**，亦曰**虢仲**，乃春秋時西虢之君。

虢公林父為周桓王卿士。桓王八年（魯隱公十一年），鄭以虢師伐宋，大敗宋師。十三年（魯桓公五年），桓王奪鄭莊公政，鄭莊公不朝。秋，桓王以諸侯伐鄭，鄭莊公禦之。桓王為中軍；虢公林父將右軍，蔡人、衛人屬焉；周公黑肩將左軍，陳人屬焉。鄭子元請為左拒以當蔡人、衛人，為右拒以當陳人，從之。曼伯為右拒，祭仲足為左拒，原繁、高渠彌以中軍奉莊公，為魚麗之陳，先偏後伍，伍承彌縫。戰於繻葛，蔡、衛、陳皆奔，周王卒亂，鄭師合以攻之，周王大敗。祝聃射桓王中肩。十五年（魯桓公七年）冬，曲沃武公誘晉小子侯，殺之。十六年（魯桓公八年）冬，周桓王命林父立晉哀侯弟緡為晉侯。十七年（魯桓公九年）秋，周桓王使林父、芮伯、梁伯、荀侯、賈伯伐曲沃。十八年（魯桓公十年）林父譖其大夫詹父於桓王。詹父有辭，以王師伐虢。夏，林父出奔虞。後虢公醜立。
## 據
* 《左氏春秋》
* 《史記》晉世家
分類:西虢世家
虢公忌父

**虢公忌父**，姬姓，諱**忌父**，乃春秋時西虢之君。

鄭武公、鄭莊公為周平王卿士。王貳於虢，鄭莊公怨平王，平王曰「無之」。故周、鄭交質。王子狐為質於鄭，鄭公子忽為質於周。周平王五十一年（魯隱公三年）三月壬戌，平王崩，周人將畀虢公忌父政。四月，鄭祭足帥師取溫之麥。秋，又取成周之禾。周、鄭交惡。周桓王二年（魯隱公五年）曲沃莊伯叛桓王。秋，桓王命虢公忌父伐曲沃，而立晉哀侯於翼。周桓王五年（魯隱公八年）夏，虢公忌父始作卿士於周。
## 據
* 《左氏春秋》
* 《史記》晉世家、鄭世家
分類:西虢世家
虢石父

**虢石父**，亦稱**虢石甫**，姬姓，諱**鼓**，字**石父**，乃西周末年西虢之君。

周幽王伐有褒，褒人以褒姒女焉，與虢石父也。幽王以虢石父為卿，用事，國人皆怨。石父為人佞巧善諛好利，王用之。又廢申后，去太子也。申侯怒，與繒、西夷犬戎攻幽王。幽王舉烽火，兵莫至。遂殺幽王驪山下，虜褒姒，盡取周賂而去。
## 據
* 《史記》周本紀
分類:西虢世家
虢文公

**虢文公**，姬姓，又稱虢季，乃周宣王時西虢之君。

虢文公為周宣王卿士。今本《竹書紀年》云，周宣王十五年（前八一三年）「王錫虢文公命。」虢文公鼎曰「虢文公子段作叔妃鼎，其萬年無疆，子子孫孫永寶用享。」虢文公鬲曰「虢文公子段作叔妃鬲，其萬年子子孫孫永寶用享。」

宣王即位，十二年（前八一六年），不籍千畝。虢文公諫曰：「不可。夫民之大事在農，上帝之粢盛於是乎出，民之蕃庶於是乎生，事之供給於是乎在，和協輯睦於是乎興，財用蕃殖於是乎始，敦庬純固於是乎成，是故稷為大官。古者，太史順時覛土，陽癉憤盈，土氣震發，農祥晨正，日月底于天廟，土乃脈發。

「先時九日，太史告稷曰：『自今至于初吉，陽氣俱蒸，土膏其動。弗震弗渝，脈其滿眚，穀乃不殖。』稷以告王曰：『史帥陽官以命我司事曰：「距今九日，土其俱動，王其祗祓，監農不易。」』王乃使司徒咸戒公卿、百吏、庶民，司空除壇于籍，命農大夫咸戒農用。

「先時五日，瞽告有協風至，王即齋宮，百官御事，各即其齋三日。王乃淳濯饗醴，及期，鬱人薦鬯，犧人薦醴，王祼鬯，饗醴乃行，百吏、庶民畢從。及籍，后稷監之，膳夫、農正陳籍禮，太史贊王，王敬從之。王耕一墢，班三之，庶民終于千畝。其后稷省功，太史監之；司徒省民，太師監之；畢，宰夫陳饗，膳宰監之。膳夫贊王，王歆大牢，班嘗之，庶人終食。

「是日也，瞽帥、音官以風土。廩于籍東南，鍾而藏之，而時布之于農。稷則遍誡百姓，紀農協功，曰：『陰陽分布，震雷出滯。』土不備墾，辟在司寇。乃命其旅曰：『徇，農師一之，農正再之，后稷三之，司空四之，司徒五之，太保六之，太師七之，太史八之，宗伯九之，王則大徇。耨穫亦如之。』民用莫不震動，恪恭于農，修其疆畔，日服其鎛，不解于時，財用不乏，民用和同。

「是時也，王事唯農是務，無有求利於其官，以干農功，三時務農而一時講武，故征則有威，守則有財。若是，乃能媚於神而和於民矣，則享祀時至而布施優裕也。

「今天子欲修先王之緒而棄其大功，匱神乏祀而困民之財，將何以求福用民？」宣王不聽。三十九年，戰于千畝，王師敗績于姜氏之戎。
## 據
* 《國語》卷一 周語上
* 《史記》周本紀

分類:西虢世家
虢宣公

**虢宣公**，姬姓，亦稱**虢季子白**，乃周時西虢之君。周宣王時征獫狁，大勝。

有虢宣公子白鼎，銘曰「虢宣公子白乍尊鼎，用邵享於皇祖考，用祈眉壽，子子孫孫永用肆寶。」

又有虢季子白盤，銘曰「隹十又二年，正月初吉丁亥，虢季子白乍寳盤。不顯子白，壯武於戎工，經維四方。搏伐獫狁，於洛之陽。折首五百，執訊五十，是以先行。桓桓子白，獻聝於王，王孔加子白義。王各周廟宣榭，爰饗。王曰：『白父，孔顯又光。』王賜乘馬，是用左王；賜用弓彤矢，其央。賜用戉，用政蠻方。子子孫孫，萬年無疆。」
## 據
* 虢宣公子白鼎
* 虢季子白盤
分類:西虢世家
虢公長父

**虢公長父**，姬姓，亦稱**虢仲**，乃周厲王時西虢之君。

《後漢書·西羌傳》引《竹書紀年》曰：夷王衰弱，荒服不朝，乃命虢公率六師，伐太原之戎，至於俞泉，獲馬千匹。《竹書紀年》曰：周厲王三年，淮夷侵洛，王命虢公長父征之，不克。《後漢書·東夷傳》曰：厲王無道，淮夷入寇，王命虢仲征之，不克。《墨子·所染》曰：厲王染於厲公長父、榮夷終。
## 據
* 《竹書紀年》
* 《史記》周本紀
分類:西虢世家
衛平侯

**衛平侯**，姬姓，子南氏，諱**勁**，乃戰國時衛之第四十君。靈公之孫彌牟（子南文子）之後，《史記》作成侯之子也。成侯二十九年（公元前三四三年）薨，平侯即位。號曰子南氏代衛。平侯八年（公元前三三五年）薨，子嗣君立。史記以平侯元年為公元前三三二年，平侯八年為公元前三二五年。
## 據
* 楊寬《戰國史料編年輯證》
* 《史記·衛康叔世家》
分類:衛公世家
虢公翰

**虢公翰**，姬姓，諱**翰**，乃西周末年西虢之君。

周幽王十一年（公元前七七一年）申侯與繒、西夷犬戎攻幽王，幽王死於戲。申侯、魯侯及許文公立宜臼於申，是為平王。幽王既死，而虢公翰又立王子餘臣於攜。周二王並立。二十一年（公元前七五〇年），攜王爲晉文侯所殺。
## 據
* 《竹書紀年》
* 《史記》周本紀
分類:西虢世家
虢城公

**虢城公**，乃周時西虢之君。郭沫若攷城公應在周穆王之世。

有班簋，銘曰「唯八月初吉，在宗周，甲戌。王令毛伯更**虢城公**服，屏王位，作四方極，秉繁蜀巢令，易鈴。咸。王令毛公以邦冢君、徒馭、鐵人伐東國骨戎，咸。王令吳伯曰：以乃師左比毛父。王令呂伯曰： 以乃師右比毛父。遣令曰：以乃族從父征，遂城衛父身。 三年靜東國，亡不成尤，夭畏否畀屯陟，公告其事於上：唯民亡遂哉！彜昧天命，故亡，允哉顯，惟敬德，亡違。班拜稽首曰：烏呼，不丮皇公，受京宗懿，毓文王王姒聖孫，登於大服，廣成厥工，文王孫亡弗懷刑，亡克競厥烈，班非敢卬，唯作邵考爽益曰大政，子子孫孫：多世其永寶。」
## 據
* 班簋
分類:西虢世家
魏悼子

**魏悼子**，姬姓，諱不詳，諡曰**悼**，春秋時晉臣，魏犨之子，魏顆、魏錡之兄也。魏武子居魏，今山西省芮城縣也。魏悼子徙治霍，今山西省霍州市也。魏悼子生魏絳。《禮記·樂記》孔穎達疏引世本曰「武仲生莊子絳」，魏莊子絳乃魏犨之子，而無悼子。世本居篇又曰「魏武子居魏，悼子徙霍」。則有悼子。
## 據
* 《史記·魏世家》
分類:魏王世家
魏嬴

**魏嬴**，姬姓，諱**嬴**，春秋時晉臣，魏絳之子也。魏絳卒，諡為昭子，《左氏春秋》作莊子。魏絳生魏嬴，嬴生魏獻子。《左氏春秋》獻子諱舒。《史記索隱》引《世本》曰「獻子名荼。荼，莊子之子」。而無魏嬴。
## 據
* 《史記·魏世家》
分類:魏王世家
魏簡子

**魏簡子**，姬姓，諱**取**，諡曰**簡**，春秋時晉臣，魏舒之子也。晉定公三年（魯定公元年），魏舒卒，魏取嗣立，魏取生魏襄子曼多。《史記·魏世家》曰「魏獻子生魏侈」。魏侈即魏襄子，而無魏簡子。
## 據
* 《史記索隱》引《世本》
分類:魏王世家
芒季

**芒季**，姬姓，春秋時晉臣，畢萬之子也。《史記索隱》引《世本》曰「畢萬生芒季，芒季生武仲州」，武仲州即魏武子犨。《史記·魏世家》曰「而畢萬之世彌大，從其國名為魏氏。生武子」，而無芒季。《禮記·樂記》孔穎達正義引《世本》曰「畢萬生芒，芒生季，季生武仲州」，則以芒、季為二人二代也。
## 據
* 《史記索隱》引《世本》
分類:魏王世家
韓賕伯

**韓賕伯**，姬姓，春秋時晉臣，韓萬之子也。《史記索隱》引《世本》曰「萬生賕伯，賕伯生定伯簡，簡生輿，輿生獻子厥」。韓萬當曲沃武公之世，賕伯子韓簡當惠公之世，則賕伯當獻公之世。
## 據
* 《史記索隱·韓世家》引《世本》
分類:韓王世家
韓莊子

**韓莊子**，姬姓，韓氏，諱**庚**，春秋末、戰國初之晉臣，簡子不信之子也。韓簡子卒，子韓庚代，諡為莊子。韓庚卒，子韓虎代，諡為康子。《史記集解》引徐廣曰「史記多無簡子、莊子，而云貞子生康子。班氏亦同。」
## 據
* 《史記·韓世家》
分類:韓王世家
魏王假

**魏王假**，諱**假**，戰國時魏之末王，魏景湣王之子也。景湣王十五年（前二二八年）薨子，子假即位。魏王假元年，燕太子丹使荊軻刺秦王政，秦王覺之。二年，新鄭反。三年，秦灌大梁，虜魏王假，遂滅魏。列女傳曰，秦殺假。
## 據
* 《史記·魏世家》
分類:魏王世家
韓輿

**韓輿**，姬姓，諱**輿**，春秋時晉臣，韓簡之子也。《史記索隱》引《世本》曰「簡生輿，輿生獻子厥」。晉文公即位，以胥、籍、狐、箕、欒、郤、柏、先、羊舌、董、韓諸氏，實掌近官。韓輿卒，子韓獻子厥嗣立。晉、齊鞌之戰前夜，厥夢子輿謂己曰：「旦辟左右。」
## 據
* 《左氏春秋》
* 《史記·韓世家》
分類:韓王世家
韓王安

**韓王安**，諱**安**，戰國時韓之末王，桓惠王之子也。

桓惠王三十四年（前二三九年），薨，子安立。韓王安五年（前二三四年），秦攻韓，韓急，使韓非使秦，秦留非，因殺之。九年（秦王政十七年、前二三〇年），秦虜韓王安，盡入其地，為潁川郡。韓遂亡。
## 據
* 《史記·韓世家》
分類:韓王世家
楚幽王

**楚幽王**，羋姓，熊氏，諱**悍**，戰國時楚之王，考烈王之子，李園女弟之所生也。

李園女弟幸於春申君黃歇有身，而後進之考烈王。考烈王二十五年（前二三八年）薨，子幽王悍立。李園殺春申君。幽王三年（前二三五年），秦、魏伐楚。十年（前二二八年），幽王薨，母弟猶代立，是為哀王。
## 據
* 《史記·楚世家》
分類:楚世家
田穉孟夷

**田穉孟夷**，媯姓，陳氏，諱**穉**，字**孟夷**，春秋時齊大夫，敬仲陳完之子也。敬仲之如齊，以陳字為田氏。敬仲卒，田穉嗣。田穉卒，子田湣孟莊嗣。『史記索隱』引『世本』作「**夷孟思**」。
## 據
* 《史記·田敬仲完世家》
分類:田齊世家
楚哀王

**楚哀王**，羋姓，熊氏，諱**猶**，戰國時楚之王，考烈王之子，幽王同母弟也。

幽王十年（前二二八年）薨，猶代立，是為哀王。哀王立二月餘，哀王庶兄負芻之徒襲殺哀王，而立負芻為王。
## 據
* 《史記·楚世家》
分類:楚世家
田湣孟莊

**田湣孟莊**，媯姓，陳氏，諱**湣**，字**孟莊**，春秋時齊大夫，田穉孟夷之子也。敬仲之如齊，以陳字為田氏。田穉卒，田湣嗣。田湣卒，子須無嗣。『史記集解』引徐廣曰「**湣孟芷**」。『史記索隱』引『世本』作「**閔孟克**」。
## 據
* 《史記·田敬仲完世家》
分類:田齊世家
夏徵舒

**夏徵舒**，字**南**，御叔之子。母曰夏姬，鄭穆公之女也。徵舒祖子夏，名少西，是為少西氏。

徵舒為大夫，事陳靈公。御叔死，夏姬，通於靈公及公孫寧、儀行父。國人賦株林、澤陂以譏之。靈公十五年（魯宣公十年）公與寧、行父飲酒於夏氏。公謂行父曰：「徵舒似汝。」對曰：「亦似君。」徵舒怒。靈公罷酒出，徵舒伏弩廐門射殺靈公。孔寧、儀行父皆奔楚，靈公太子午奔晉。徵舒自立為陳侯。十六年（魯宣公十一年），楚莊王伐陳，謂陳人無動，將討於少西氏。遂入陳，殺徵舒，轘諸栗門，因縣陳。以夏姬與連尹襄老。後莊王復陳，以太子午為陳侯。襄老死，其子黑要烝焉。後巫臣聘之以奔晉。
## 據
* 《左氏春秋·宣公》
* 《史記·陳杞世家》
分類:陳公世家
安東尼奧·薩拉查

**薩拉查** ，諱**安東尼奧·德·奧利維拉**。葡萄牙維塞烏人，家世農。誕於西元一八八九年四月廿八日。

## 生平

一九二六年五月，葡將卡爾莫納等起事，號曰「維新」。卡氏既立為總統，以薩氏勤強屬文，召入閣，授財政部長。一九三二年七月，擢內閣總理，累兼財政、陸海軍、外交部長。一九三九年九月，世界大戰起，葡國守局外中立例，獨無所犯。戰釁既開，歐洲皆罹災，而葡國安泰，人俱服薩氏先見。薩氏初為政，葡國其時紛紜多故，因以夙夜竭節；詔百司嚴警政、飭吏治、整武備、獎農商，矯除積習，國勢幾於康阜焉。厥後籌設國民聯盟，禁政黨輿論，而議會權亦漸輕，於是綜理機務，薩氏皆自操威柄，總統鮮所參決。一九四九年四月，會訂《北大西洋公約》於美。薩氏性警，任經濟，且善外交。及一九六零年以來，詔入自由貿易聯盟、關貿總協定，又與美、英、法、德諸國議立經合組織。一九六一年二月，葡屬非洲領地反，革命軍倡亂於西非、東非與幾內亞。薩氏命用兵進剿，南北交爭，逾十餘年不克，自是葡國元氣遂創矣。一九六八年九月，薩氏沐浴僕於地，不豫。總統托馬斯尋召卡埃塔諾入，代薩氏為內閣總理。一九七零年七月廿七日，大漸，卒於京，年八十一。

## 引據
* 
* 
* 
* 
* 
* 
* Simpson, Duncan, and Ana Louceiro. "Everyday life under the PIDE: A quantitative survey on the relations between ordinary citizens and Salazar's political police (1955‐74)". *International Journal of Iberian Studies* 34.3 (2021): 195–216. online
* 

分類:葡萄牙世家
項燕

**項燕**，戰國末之楚將。其子項梁、項伯，其孫項羽。

項燕為楚將，數有功，愛士卒，楚人憐之。

《楚世家》云，楚王負芻四年（前二二四年），秦將王翦破楚軍於蘄，而殺將軍項燕。五年（前二二三年），王翦、蒙武滅楚，虜楚王負芻。

《秦始皇本紀》云，秦王政二十三年（前二二四年），王翦虜楚王負芻。項燕立昌平君為楚王，反秦於淮南。二十四年（前二二三年），王翦、蒙武攻楚，破楚軍，昌平君死，項燕遂自殺。
## 據
* 《史記》
分類:楚項世家
穿封戌

**穿封戌**，春秋時楚大夫也。

楚康王十三年（魯襄公二十六年），楚侵吳，遂侵鄭，至於城麇。鄭皇頡戍之，出，與楚師戰，師敗。穿封戌囚皇頡，王子圍爭之。正於伯州犁。伯州犁曰：「請問於囚。」乃立囚。伯州犁曰：「所爭，君子也。其何不知？」上其手，曰：「夫子為王子圍，寡君之貴介弟也。」下其手，曰：「此子為穿封戌，方城外之縣尹也。誰獲子？」頡解其意，言為王子所得，曰：「頡遇王子，弱焉。」穿封戌怒，抽戈逐王子圍，弗及。康王薨，王子圍弒郟敖自立，是為靈王。靈王七年（魯昭公八年），靈王滅陳，使戌為陳公。曰：「城麇之役，不諂。侍飲酒於王，王曰：「城麋之役，汝知寡人之及此，汝其辟寡人乎。」對曰：「若知君之及此，臣必致死禮，以息楚」。言早知靈王簒弒，必為郟敖致死，殺君以寧楚。楚平王立，以陳哀公孫吳為陳侯，復陳。
## 據
* 《左氏春秋》襄公、昭公
分類:周列傳
共孟

**共孟**，趙氏，春秋時晉臣。

《史記·趙世家》曰「夙生共孟，當魯閔公之元年也。共孟生趙衰，字子餘。」則共孟乃趙夙之子，趙衰之父也。

《史記索隱》引《世本》曰「公明生共孟及趙夙，夙生成季衰，衰生宣孟盾。」則共孟乃趙夙之兄，趙衰之伯父也。

杜預註《左氏春秋》及《國語·晉語》曰，趙衰乃趙夙之弟也，未及共孟。

分類:周列傳
魏哀王

**魏哀王**，諱**政**，《史記·魏世家》所載戰國時魏之王，乃襄王之子、昭王之父也。據《世本》《竹書紀年》及《孟子》《史記·趙世家》等書，魏無哀王，昭王乃襄王之子也。《魏世家》誤以惠王後元為襄王紀年，襄王紀年為哀王紀年。
## 據
* 楊寬《戰國史料編年輯證》
分類:魏王世家
趙武公

**趙武公**，《史記·趙世家》所載戰國時之趙君，乃獻侯之子、烈侯之弟也。烈侯九年（前四〇〇年）卒，武公立。武公十三年（前三八七年）卒，趙復立烈侯子章，是為敬侯。據《世本》《竹書紀年》等書，趙無武公，楊寬稱烈侯在位二十二年卒，子敬侯立。趙武公乃混入中山武公之事跡也。沈長雲《趙國史稿》以烈侯卒，敬侯年幼，武公攝政未即位，仍以烈侯紀年。
## 據
* 楊寬《戰國史料編年輯證》
* 沈長雲《趙國史稿》
分類:趙王世家
趙桓子

**趙桓子**，嬴姓，趙氏，諱**嘉**，戰國初之晉臣，趙氏之主，《世本》作襄子之子，《史記·趙世家》作襄子之弟。

趙襄子娶空同氏，生五子。襄子以兄伯魯不立，而不肯立己子，必欲傳位與伯魯子代成君周。周先卒，乃取周子浣立為太子。襄子立三十三年卒，浣立，是為獻侯。桓子逐獻侯，自立於代，一年卒。國人曰桓子立非襄子意，乃共殺其子而復迎立獻侯。《史記》以趙襄子元年為前四五七年，則襄子三十三年為前四二五年，桓子在位年為前四二四年。據《左傳》襄子即位於前四七五年，楊寬以襄子在位五十一年卒。《清華簡·系年》以桓子在位十四年，乃前四四二年至前四二四年，則襄子立三十三年為是，乃前四七五年至前四四三年也。
## 據
* 《史記·趙世家》
* 《清華簡·系年》
* 楊寬《戰國史料編年輯證》
分類:趙王世家
趙獻侯

**趙獻侯**，嬴姓，趙氏，諱**浣**，戰國初之晉臣，趙氏之主，簡子之曾孫，伯魯之孫，代成君趙周之子也。

簡子舍伯魯而立伯魯之弟襄子無卹。襄子不肯立己子，必欲傳位與伯魯子孫，乃取伯魯孫浣立為太子。襄子立三十三年（前四四三年）卒，浣立，是為獻子。獻子少即位，治中牟。趙桓子逐獻子，自立於代，桓子十四年（前四二四年）卒。國人曰桓子立非襄子意，乃共殺其子而復迎立獻子。獻子十年（前四一四年），中山武公初立。十三年（前四一一年），城平邑。十五年（前四〇九年），獻子卒，子烈侯籍立。烈侯六年，韓、魏、趙皆立為諸侯，追尊獻子為獻侯。
## 據
* 《史記·趙世家》
* 《清華簡·系年》
分類:趙王世家
趙烈侯

**趙烈侯**，嬴姓，趙氏，諱**籍**，戰國初趙之開國之君，獻子之子也。

獻子十五年（前四〇九年）卒，子烈侯立。烈侯元年（前四〇八年），魏文侯伐中山，使太子擊守之。六年（前四〇三年），魏、韓、趙皆相立為諸侯，追尊獻子為獻侯。

烈侯好音，謂相國公仲連曰：「寡人有愛，可以貴之乎？」公仲曰：「富之可，貴之則否。」烈侯曰：「然。夫鄭歌者槍、石二人，吾賜之田，人萬畝。」公仲曰：「諾。」不與。居一月，烈侯從代來，問歌者田。公仲曰：「求，未有可者。」有頃，烈侯復問。公仲終不與，乃稱疾不朝。番吾君自代來，謂公仲曰：「君實好善，而未知所持。今公仲相趙，於今四年，亦有進士乎？」公仲曰：「未也。」番吾君曰：「牛畜、荀欣、徐越皆可。」公仲乃進三人。及朝，烈侯復問：「歌者田何如？」公仲曰：「方使擇其善者。」牛畜侍烈侯以仁義，約以王道，烈侯逌然。明日，荀欣侍，以選練舉賢，任官使能。明日，徐越侍，以節財儉用，察度功德。所與無不充，君說。烈侯使使謂相國曰：「歌者之田且止。」官牛畜為師，荀欣為中尉，徐越為內史，賜相國衣二襲。

據《世本》《竹書紀年》諸書，烈侯在位二十二年（前三八七年）卒，子敬侯章立。《史記·趙世家》以烈侯九年（前四〇〇年）卒，弟武公立。武公十三年卒，趙復立烈侯太子章，是為敬侯。
## 據
* 《史記·趙世家》
* 楊寬《戰國史料編年輯證》
分類:趙王世家
出花園

縮圖|出花園着之紅屐
**出花園**者，潮汕禮俗也。潮人以兒如居花園中，年十五者，牽出花園，謂已能獨立身矣。

擇曆吉日凡三、五、七月，或擇乞巧之日行之。以所浸十二花水沐浴，束肚兜，着紅屐，嚙雞首；倣暹羅婚俗，頭插石榴花。他地諸俗，乃至絞面、點吉祥痣、扮觀音、着大紅或純白褻衣、穿耳等。

## 史
着紅屐、嚙雞首者，始於明狀元林大欽也。其家貧，不能買紅履，故著紅屐。一日，見一老叟抱一雞，旁有紅聯；上聯作「雄雞頭上髻」，而下聯空白也。老叟許之：「能敵下聯者，皆得其雄雞」；大欽立良久，對曰：「牝羊頷下鬚」，老叟悅，遺大欽一雄雞。及歸，其父將雞宰之，以首奬遺大欽，意名列前茅。後大欽卒業狀元，於是時，潮人以為佳兆，故父母買紅屐於子就學而予之，出園之日以雞首遺之。

## 據
田盤

**田襄子**，媯姓，田氏，諱**盤**，史記集解引徐廣曰作**塈**，世本作**班**。戰國初齊臣，田成子恒之子也。成子卒，子盤代立。田盤相齊宣公，宣公三年，韓、趙、魏殺知伯，分其地。襄子使其兄弟宗人盡為齊都邑大夫，與三晉通使，且以有齊國。盤卒，諡為襄，子莊子白立。
## 參
* 田氏代齊
## 據
* 《史記·田敬仲完世家》
分類:田齊世家
田莊子

**田襄子**，媯姓，田氏，諱**白**，史记索隱引世本作**伯**。戰國初齊臣，田襄子盤之子也。襄子卒，子白代立。田莊子相齊宣公。宣公四十三年，伐晉，毀黃城，圍陽狐。四十四年，伐魯、葛及安陵。四十五年，取魯之一城，田白卒，諡為莊。《竹書紀年》曰：翌年，立田悼子。《田敬仲完世家》曰，子太公和立。
## 參
* 田氏代齊
## 據
* 《史記·田敬仲完世家》
分類:田齊世家
趙夙

**趙夙**，趙氏，諱**夙**，春秋時晉臣。

趙夙事晉獻公。獻公十六年（魯閔公元年），晉作二軍，獻公將上軍，大子申生將下軍。趙夙御戎，畢萬為右，以滅耿、滅霍、滅魏。還，賜趙夙耿，以為大夫。霍公奔齊。晉大旱，蔔之，曰「霍太山為祟」。使趙夙召霍君於齊，復之，以奉霍太山之祀，晉復穰。

《史記·趙世家》曰「夙生共孟，共孟生趙衰，字子餘。」以趙夙為趙衰之祖父也。

《史記索隱》引《世本》曰「公明生共孟及趙夙，夙生成季衰，衰生宣孟盾。」以趙夙為趙衰之父也。

杜預註《左氏春秋》及《國語·晉語》曰，趙衰乃趙夙之弟也。
## 據
* 《左氏春秋·閔公》
* 《史記·趙世家》
分類:周列傳
畢萬

**畢萬**，姬姓，畢氏，諱萬，春秋時晉臣，畢公高之子孫也。

畢萬者仕於晉，事獻公。獻公十六年（魯閔公元年），晉作二軍，獻公將上軍，大子申生將下軍。趙夙禦戎，畢萬為右，以滅耿、滅霍、滅魏。還，賜畢萬魏，以為大夫。畢萬封十一年，獻公薨，四子爭更立，晉亂。而畢萬之世彌大，從其國名為魏氏。

蔔偃曰：「畢萬之後必大。萬，盈數也；魏，大名也。以是始賞，天啟之矣。天子曰兆民，諸侯曰萬民。今名之大，以從盈數，其必有眾。」初，畢萬筮仕於晉，遇《屯》之《比》。辛廖占之，曰：「吉。《屯》固、《比》入，吉孰大焉，其必蕃昌。《震》為土，車從馬，足居之，兄長之，母覆之，眾歸之，六體不易，合而能固，安而能殺。公侯之卦也。公侯之子孫，必復其始。」

《史記·魏世家》曰：畢萬「生武子」，以畢萬為魏犨之父也。《史記索隱》引《世本》曰「畢萬生芒季，芒季生武仲州。」以畢萬為芒季之父、魏犨之祖父也。
## 據
* 《左氏春秋·閔公》
* 《史記·趙世家》
分類:周列傳
韓武子萬

**韓武子**，姬姓。韓氏，諱**萬**，春秋時晉臣。

晉哀侯九年（魯桓公三年），曲沃武公伐翼，次於陘庭，韓萬禦戎，梁弘為右，逐哀侯於汾隰，驂絓而止，夜獲之。遂併翼。萬是為韓氏祖，萬生賕伯，賕伯生定伯簡，簡生輿，輿生獻子厥。

《史記·韓世家》曰「韓之先與周同姓，姓姬氏。其後苗裔事晉，得封於韓原，曰韓武子」，以武子本是韓侯之後，晉又封之於韓原。

《史記索隱》按《世本》及《左氏春秋》《國語》，韓萬乃曲沃莊伯之弟，武公之叔父也。

## 據
* 《左氏春秋·桓公》
* 《史記·韓世家》
分類:韓王世家
桓叔捷

**桓叔捷**，姬姓，諱**捷**，晉之公子，乃晉襄公之少子也，號為桓叔，最為襄公所愛。桓叔不得立，而避難於周，客死焉。桓叔生惠伯談，談生悼公周。
## 據
* 《史記·晉世家》
分類:周列傳
惠伯談

**惠伯談**，姬姓，諱**談**，乃晉襄公之孫，桓叔捷之子也，號為惠伯。桓叔、惠伯不得立，而避難於周，客死焉。談生孫周。晉厲公八年（魯成公十八年），欒書、荀偃弒厲公，而立孫周為悼公。
## 據
* 《史記·晉世家》
分類:周列傳
趙穿

**趙穿**，趙氏，諱**穿**，春秋時晉臣，趙夙之庶孫，晉襄公之壻也。

靈公六年（魯文公十二年）秦康公伐晉，取羈馬。晉禦之。趙盾將中軍，荀林父佐之。郤缺將上軍，臾駢佐之。欒盾將下軍，胥甲佐之。從秦師於河曲。臾駢請深壘固軍以待之，士會謂秦康公曰：「必臾駢實為此謀，趙有側室曰穿，晉君之壻也。有寵而弱，不在軍事，好勇而狂，且惡臾駢之佐上軍也，若使輕者肆焉，其可。」十二月戊午，秦軍掩晉上軍，穿追之，不及。反，怒曰：「裹糧坐甲，固敵是求，敵至不擊，將何俟焉。」軍吏曰：「將有待也。」穿曰：「我不知謀，將獨出。」乃以其屬出。趙盾曰：「秦獲穿也，獲一卿矣。秦以勝歸，我何以報。「乃皆出戰，交綏。及秦師將遁，臾駢曰：「薄諸河，必敗之。」穿及胥甲當軍門呼曰：「死傷未收而棄之，不惠也。不待期而薄人於險，無勇也。」乃止。秦師夜遁。七年，晉人討不用命者，放胥甲於衛，而不及穿。十一年（魯文公十七年）靈公會諸侯於扈，以穿及公壻池為質於鄭，與鄭成。十三年（魯宣公元年），晉欲求成於秦，穿曰：「我侵崇，秦急崇，必救之。吾以求成焉。」冬，穿侵崇，秦弗與成。十四年（魯宣公二年）公不君，趙盾諫。公將攻之，盾自亡。秋九月，穿攻公於桃園，弒之。盾未出山而復。使穿逆文公公子黑臀於周，而立之，是為成公。穿子旃，事景公。
## 據
* 《左氏春秋》文公、宣公
分類:周列傳
崔杼

**崔武子**，姜姓，崔氏，諱**杼**，乃春秋時齊大夫也。

崔杼有寵於惠公。齊惠公十年（魯宣公十年）薨，高固、國佐畏其偪也，逐之。杼奔衛。齊靈公八年（魯成公十七年），高國得罪，高弱以盧叛。公使杼為大夫，使慶克佐之，帥師圍盧，盧降。十年（魯襄公元年），杼會魯仲孫蔑、曹人、邾人、杞人東諸侯之師，侵楚焦、夷及陳。十一年（魯襄公二年），杼會於戚，城虎牢，以偪鄭。十八年（魯襄公九年），杼從諸侯圍鄭，鄭人行成。十二月，盟於戯。二十三年（魯襄公十四年），杼會於向。夏四月，會伐秦。二十八年（魯襄公十九年），公使高厚傅公子牙以為太子，而東太子光。及公疾，杼微逆光而立之，是為莊公。靈公薨，杼殺高厚，而兼其室。莊公四年（魯襄公二十三年），公伐衛，將遂伐晉。晏嬰諫，不聽。杼諫曰：「不可。臣聞之，小國間大國之敗而毀焉，必受其咎。君其圖之。」言晉有欒盈之禍。莊公弗聽，遂伐晉，取朝歌。五年（魯襄公二十四年），公聞將有晉師，使陳無宇從楚大夫薳啟彊如楚乞師。杼帥師送之，遂伐莒，侵介根。六年（魯襄公二十五年），杼帥師伐魯北鄙，師徒歸。

棠姜者，齊棠公之妻，東郭偃之姊也。東郭偃臣於杼。棠公死，偃御杼以弔焉。見棠姜而美之，使偃取之。偃曰：「男女辨姓，今君出自丁，臣出自桓，不可」弗聽。遂取之。莊公通焉。驟如崔氏，以杼之冠賜人。侍者曰：「不可。」公曰：「不為崔子，其無冠乎。」崔子因是而怒，又以其間伐晉也，曰：「晉必將報。」欲弒公以説於晉，而不獲間。公鞭侍人賈舉，而又近之，乃為杼間公。夏五月，莒子朝於齊，饗諸北郭。杼稱疾不視事。公問杼，從姜氏。姜入於室，與杼自側戶出。公拊楹而歌。侍人賈舉止衆從者而入，閉門。甲興，公登臺而請，弗許。請盟，弗許。請自刄於廟，弗許。皆曰：「君之臣抒疾病，不能聽命。近於公宮，陪臣幹掫有淫者，不知二命。」公踰牆，射之，中股，反隊，遂弒之。杼立景公而相之，慶封為左相。盟國人於大宮，曰：「所不與崔、慶者......」晏子仰天歎曰：「嬰所不唯忠於君、利社稷者是與，有如上帝。」乃歃。辛巳，公與大夫及莒子盟。大史書曰：「崔杼弒其君。」崔子殺之。其弟嗣書，而死者二人。其弟又書，乃舍之。南史氏聞大史盡死，執簡以往。聞既書矣，乃還。杼側莊公於北郭，葬諸士孫之里，四翣，不蹕，下車七乗，不以兵甲。會晉伐齊，以報朝歌之役。杼以莊公説，與晉成。初，衛獻公奔齊，及是晉使逆之。杼止其帑，以求五鹿。

杼生成及彊而寡。娶東郭姜，生明。東郭姜以孤入，曰棠無咎，乃棠公之子也。與東郭偃相崔氏。崔成有疾而廢之，立明。成請老於崔，杼許之。偃與無咎弗予，曰：「崔，宗邑也，必在宗主。」成與彊怒，將殺之，告慶封曰：「夫子之身，亦子所知也。唯無咎與偃是從，父兄莫得進矣。大恐害夫子，敢以告。」慶封曰：「子姑退，吾圖之。」他日又告。慶封曰：「茍利夫子，必去之。難，吾助汝。」齊景公二年（魯襄公二十七年）九月，成、彊殺東郭偃、棠無咎於崔氏之朝。杼怒而出，其衆皆逃，求人使駕，不得。使圉人駕，寺人御而出。且曰：「崔氏有福，止余猶可。」遂見慶封。慶封曰：「崔、慶一也，是何敢然。請為子討之。」使盧蒲嫳帥甲以攻崔氏。崔氏堞其宮而守之，弗克，使國人助之，遂滅崔氏，殺成與彊，而盡俘其家。其妻東郭姜縊。嫳復命於杼，且御而歸之。至，則無歸矣，乃縊。崔明夜辟諸大墓，遂奔魯。後欒、高氏討慶氏，慶封亡，乃求崔杼之屍，得之。改遷莊公，殯於大寢。以其棺屍杼於市，國人猶知之，皆曰崔子也。
## 據
* 《左氏春秋》宣公、成公、襄公
分類:周列傳
趙景叔

**趙景叔**，嬴姓，趙氏，諱**成**，春秋時晉臣，文子武之子也。

文子二子：獲、成。成事晉平公，為中軍佐。平公十九年（魯昭公三年），齊景公使晏嬰於晉，晏嬰與晉叔向語。嬰曰：「齊之政後卒歸田氏。」叔向亦曰：「晉國之政將歸六卿。六卿侈矣，而吾君不能恤也。」

平公二十三年（魯昭公七年），子產適晉，趙景子問焉，曰：「伯有猶能為鬼乎？」子產曰：「能。人生始化曰魄，既生魄，陽曰魂。用物精多，則魂魄強。是以有精爽至於神明。匹夫匹婦強死，其魂魄猶能馮依於人，以為淫厲，況良霄，我先君穆公之冑，子良之孫，子耳之子，敝邑之卿，從政三世矣。鄭雖無腆，抑諺曰『蕞爾國』，而三世執其政柄，其用物也弘矣，其取精也多矣，其族又大，所馮厚矣，而強死，能為鬼，不亦宜乎？」

平公二十五年（魯昭公九年）周甘人與閻嘉爭閻田，晉梁丙、張趯率陰戎伐潁。周景王使詹桓伯責讓於晉。會王有姻喪，韓起使成如周弔，且致閻田與襚，反潁俘。襚，送死衣也。成卒，諡曰景，子鞅嗣。
## 據
* 《左氏春秋·昭公》
* 《史記·趙世家》
分類:趙王世家
楚悼王

**楚悼王**，羋姓，熊氏，諱**疑**，乃戰國時楚王，聲王之子也。

聲王六年（前四〇二年），盜殺聲王，子悼王熊疑立。悼王二年，三晉來伐楚，至乘丘而還。四年，楚伐周。鄭殺子陽。九年，伐韓，取負黍。十一年，三晉伐楚，敗我大梁、榆關。楚厚賂秦，與之平。吳起去魏之楚。悼王素聞起賢，至則相楚。明法審令，捐不急之官，廢公族疏遠者，以撫養戰鬥之士。要在彊兵，破馳說之言從橫者。於是南平百越；北並陳蔡，卻三晉；西伐秦。諸侯患楚之彊。故楚之貴戚盡欲害吳起。二十一年，悼王薨，宗室大臣作亂而攻吳起，吳起走之王屍而伏之。擊起之徒因射刺吳起，並中悼王。悼王既葬，太子臧立為肅王，乃使令尹盡誅射吳起而並中王屍者。坐射起而夷宗死者七十餘家。
## 據
* 《史記》楚世家、孫子吳起列傳
分類:楚世家
楚聲王

**楚聲王**，羋姓，熊氏，諱**當**，乃戰國時楚王，簡王之子也。簡王二十四年（前四〇八年）薨，子聲王當立。聲王六年，盜殺聲王，子悼王熊疑立。是年，周威烈王崩，安王立。
## 據
* 《史記》楚世家
分類:楚世家
楚簡王

**楚簡王**，羋姓，熊氏，諱**中**，乃戰國時楚王，惠王之子也。

惠王五十七年（魯悼公三十六年），薨，子中立為簡王。簡王元年，北伐滅莒。六年，周考王崩，威烈王立。八年，魏文侯、韓武子、趙桓子始列為諸侯。二十四年，簡王薨，子聲王當立。
## 據
* 《史記》楚世家
分類:楚世家
魯閔公

**魯閔公**，《史記》作**湣公**，姬姓，諱**啓方**，世本作**啓**，史記作**開**，乃春秋時之魯君。莊公之庶子也。

莊公三十二年（公元前六六二年），慶父弒子般，立啓方為閔公，公即位年八歲。閔公元年夏六月，葬莊公。子般遇弒，季友奔陳。秋八月閔公及齊桓公盟於落姑，請復季友，齊桓公許之，召諸陳。閔公次於郎以待之，季友來歸。冬齊仲孫湫來省難。仲孫歸，曰：「不去慶父，魯難未已。」齊桓公曰：「若之何而去之？」對曰：「難不已，將自斃，君其待之。」公曰：「魯可取乎？」對曰：「不可，猶秉周禮。周禮，所以本也。臣聞之，『國將亡，本必先顛，而後枝葉從之』。魯不棄周禮，未可動也。君其務寧魯難而親之。親有禮，因重固，間攜貳，覆昬亂，霸王之器也。」

二年夏五月，吉禘於莊公，三年喪，畢致新主於廟，遠主遷祧，因是大祭，以審昭穆，謂之禘。莊公喪製未闋時，別立廟，廟成，而吉祭不於大廟。閔公傅奪大夫卜齮田，公不禁。慶父通於哀姜。秋八月，哀姜與慶父謀殺閔公而立慶父，慶父使卜齮弒閔公於武闈。季友聞之，與閔公庶兄申如邾，請魯求納之。魯人欲誅慶父。慶父恐，奔莒。於是季友奉申乃入，立之，是為僖公。季友求慶父於莒，慶父縊而死。九月，哀姜孫於邾，冬。齊高傒來盟。桓公使高傒將南陽之甲，立僖公而城魯。公在位二年，諡曰閔。
## 據
* 《史記·魯周公世家》
*《左氏春秋·閔公》
分類:魯公世家
戴子雍

**戴子雍**，姬姓，諱**雍**，乃晉昭公之少子也，號為戴子。戴子生忌。忌善知伯，早卒。忌生驕。前四五二年，晉出公出奔，驕立為晉君，是為哀公，《趙世家》作懿公。《六國年表》以忌為哀公，驕為懿公。
## 據
* 《史記·晉世家》
分類:周列傳
申生

右
**共太子**，名**申生**，晉獻公之子，母曰齊姜。

獻公立以為太子，及驪姬生奚齊，驪姬請使申生處曲沃，奚齊處絳，公許之。及烝於武公，公稱疾不與，使奚齊涖事。太子臣猛足言於申生曰：「伯氏不出，奚齊在廟，子盍圖乎。」申生曰：「吾聞之羊舌大夫曰：『事君以敬，事父以孝。』受命不遷為敬，敬順所安為孝。棄命不敬，作令不孝，又何圖焉。且夫間父之愛而嘉其貺，有不忠焉，廢人以自成，有不貞焉。孝敬忠貞，君父之所安也。棄安而圖，遠於孝矣，吾其止也。」獻公十六年（魯閔公元年），公作二軍，公將上軍，太子將下軍，以伐霍。士蒍曰：「太子不得立矣。君有異心，不如逃之。君得其欲，太子遠死，且有令名，為吳太伯，不亦可乎？」太子聞之，曰：「子輿之為我謀，忠矣。然吾聞之：為人子者，患不從，不患無名；為人臣者，患不勤，不患無祿。今我不才而得勤與從，又何求焉？焉能及吳太伯乎？」太子遂行，克霍而反，讒言彌興。

十七年（魯閔公二年），公使太子伐東山臯落氏。里克諫曰：「太子奉冢祀，社稷之粢盛，以朝夕視君膳者也，故曰冢子。君行則守，有守則從。從曰撫軍，守曰監國，古之制也。夫帥師，專行謀，誓車旅，君與國政之所圖也，非太子之事也。師在制命而已。稟命則不威，專命則不孝，故君之嗣適不可以帥師。君失其官，帥師不威，將焉用之？且臣聞臯落氏將戰，君其舍之。」公曰：「寡人有子，未知其誰立焉！」不對而退。見太子，太子曰：「吾其廢乎？」對曰：「告之以臨民，教之以軍旅，不共是懼，何故廢乎？且子懼不孝，無懼弗得立，修己而不責人，則免於難。」

太子帥師，公衣之偏衣，佩之金玦。狐突禦戎，先友為右，梁餘子養禦罕夷，先丹木為右。羊舌大夫為尉。先友曰：「衣身之偏，握兵之要，在此行也，子其勉之。偏躬無慝，兵要遠災，親以無災，又何患焉？」狐突歎曰：「時，事之徵也；衣，身之章也；佩，衷之旗也。故敬其事，則命以始；服其身，則衣之純；用期衷，則佩之度。今命以時卒，閟其事也；衣之尨服，遠其躬也；佩以金玦，棄其衷也。服以遠之，時以閟之；尨，涼；冬，殺；金，寒；玦，離；胡可恃也？雖欲勉之，狄可盡乎？」梁餘子養曰：帥師者，受命於廟，受脤於社，有常服矣。不獲而尨，命可知也。死而不孝，不如逃之。」罕夷曰：「尨奇無常，金玦不復，雖復何為？君有心矣。」先丹木曰：「是服也，狂夫阻之。曰『盡敵而反』，敵可盡乎？雖盡敵，猶有內讒，不如違之。」狐突欲行。羊舌大夫曰：「不可。違命不孝，棄事不忠。雖知其寒，惡不可取，子其死之。」

申生至於稷桑。翟人出逆，申生欲戰。狐突諫曰：「不可，昔辛伯諗周桓公雲：『內寵並後，外寵二政，嬖子配適，大都耦國，亂之本也。』周公弗從，故及於難。今亂本成矣，立可必乎？孝而安民，子其圖之！與其危身以速罪也。突聞之：國君好艾，大夫殆；好內，適子殆，社稷危。若惠於父而遠於死，惠於眾而利社稷，其可以圖之乎？況其危身於狄以起讒於內也？」申生曰：「不可。君之使我，非歡也，抑欲測吾心也。是故賜我奇服，而告我權。又有甘言焉。言之大甘，其中必苦。譖在中矣，君故生心。雖蠍譖，焉避之？不若戰也。不戰而反，我罪滋厚；我戰死，猶有令名焉。」果敗狄於稷桑而反。

二十一年（魯僖公四年）驪姬以君命，命太子曰：「君夢齊姜，必速祠而歸福。」太子祭於曲沃，歸福於絳。公田，驪姬受福乃置鴆於酒，置堇於肉。公至，毒而獻之。公祭之地，地墳。與犬，犬斃。與小臣，小臣亦斃。姬泣曰：「賊由太子。」太子奔新城。公殺其傅杜原款。杜原款將死，使小臣圉告於申生，曰：「款也不才，寡智不敏，不能教導，以至於死。不能深知君之心度，棄寵求廣土而竄伏焉；小心狷介，不敢行也。是以言至而無所訟之也，故陷於大難，乃逮於讒。然款也不敢愛死，唯與讒人鈞是惡也。吾聞君子不去情，不反讒，讒行身死可也，猶有令名焉。死不遷情，彊也。守情說父，孝也。殺身以成誌，仁也。死不忘君，敬也。孺子勉之！死必遺愛，死民之思，不亦可乎？」申生許諾。人謂申生曰：「非子之罪，何不去乎？」申生曰：「不可。去而罪釋，必歸於君，是怨君也。章父之惡，取笑諸侯，吾誰鄉而入？內困於父母，外困於諸侯，是重困也。棄君去罪，是逃死也。吾聞之：『仁不怨君，智不重困，勇不逃死。』若罪不釋，去而必重。去而罪重，不智。逃死而怨君，不仁。有罪不死，無勇。去而厚怨，惡不可重，死不可避，吾將伏以俟命。」驪姬見申生而哭之，曰：「有父忍之，況國人乎？忍父而求好人，人孰好之？殺父以求利人，人孰利之？皆民之所惡也，難以長生！」驪姬退，申生乃雉經於新城之廟。左傳曰：或謂太子：「子辭，君必辯焉。」太子曰：「君非姬氏，居不安，食不飽。我辭，姬必有罪。君老矣，吾又不樂。」曰：「子其行乎？」太子曰：「君實不察其罪，被此名也以出，人誰納我？」十二月戊申，縊於新城。

將死，乃使猛足言於狐突曰：「申生有罪，不聽伯氏，以至於死。申生不敢愛其死，雖然，吾君老矣，國家多難，伯氏不出，奈吾君何？伯氏茍出而圖吾君，申生受賜以至於死，雖死何悔！」及惠公即位，改葬太子，諡曰共君。兒乃謠曰：「恭太子更葬矣，後十四年，晉亦不昌，昌乃在兄。」
## 據
* 《左氏春秋》閔公、僖公
* 《國語·晉語》
* 《史記·晉世家》
分類:周列傳
趙成侯

**趙成侯**，嬴姓，趙氏，諱**種**，戰國之趙君，敬侯之子也。

敬侯十二年（前三七五年）薨，子種即位。是為成侯。成侯元年，公子勝與成侯爭立，為亂。二年六月，雨雪。三年，太戊午為相。伐衛，取鄉邑七十三。魏敗我藺。四年，與秦戰高安，敗之。五年，伐齊於鄄。魏敗趙懷。攻鄭，敗之，以與韓，韓與我長子。六年，中山築長城。伐魏，敗涿澤，圍魏惠王。七年，侵齊，至長城。與韓攻周。八年，與韓分周以為兩。九年，與齊戰阿下。十年，攻衛，取甄。十一年，秦攻魏，趙救之石阿。十二年，秦攻魏少梁，趙救之。十三年，秦獻公使庶長國伐魏少梁，虜其太子痤。魏敗趙澮，取皮牢。成侯與韓昭侯遇上黨。十四年，與韓攻秦。十五年，助魏攻齊。十六年，與韓、魏分晉，封晉君以端氏。十七年，成侯與魏惠王遇葛孽。十九年，與齊、宋會平陸，與燕會阿。二十年，魏獻榮椽，因以為檀臺。二十一年，魏圍趙邯鄲。二十二年，魏惠王拔趙邯鄲，齊亦敗魏於桂陵。二十四年，魏歸趙邯鄲，與魏盟漳水上。秦攻趙藺。二十五年，成侯薨。在位二十五年，諡曰成。太子語嗣立為肅侯。
## 據
* 《史記·趙世家》
分類:趙王世家
趙肅侯

**趙肅侯**，嬴姓，趙氏，諱**語**，戰國之趙君，成侯之子也。

成侯二十五年（前三五〇年）薨，公子緤與太子語爭立，緤敗，亡奔韓。太子即位，是为肅侯。肅侯元年，奪晉君端氏，徙處屯留。二年，與魏惠王遇於陰晉。三年，公子范襲邯鄲，不勝而死。四年，朝天子周顯王。六年，攻齊，拔高唐。七年，公子刻攻魏首垣。十一年，秦孝公使商君伐魏，虜其將公子卬。趙伐魏。十二年，秦孝公薨。十五年，起壽陵。十六年，肅侯游大陵，出於鹿門，大戊午扣馬曰：「耕事方急，一日不作，百日不食。」肅侯下車謝。十七年，圍魏黃，不克。築長城。十八年，齊、魏伐趙，趙決河水灌之，兵去。二十二年，張儀相秦。趙疵與秦戰，敗，秦殺疵河西，取我藺、離石。二十三年，韓舉與齊、魏戰，死于桑丘。二十四年，肅侯薨。秦、楚、燕、齊、魏出銳師各萬人來會葬。子雍立，是为武靈王。
## 據
* 《史記·趙世家》
分類:趙王世家
晉懷公

**晉懷公**，姬姓，諱**圉**，乃春秋時之晉君。惠公之太子也。

惠公八年（魯僖公十七年）太子圉為質於秦，秦歸河東而妻之。十三年（魯僖公二十二年），太子圉逃歸。十四年（魯僖公二十三年）秋九月，惠公薨，子圉立，是為懷公。子圉之亡，秦怨之，乃求公子重耳，自楚納之於秦。秦穆公納女五人於重耳，懷公妻懷嬴與焉。他日，穆公享之。子圉之立，畏秦之伐也。乃令國中諸從重耳亡者與期，期盡不到者盡滅其家。狐突之子毛及偃從重耳在秦，弗肯召。懷公怒，囚狐突。突曰：「臣子事重耳有年數矣，今召之，是教之反君也。何以教之。」懷公卒殺狐突。懷公元年（魯僖公二十四年）春正月，秦穆公乃發兵送內重耳，使人告欒、郤之黨為內應。秦穆公納重耳濟河，圍令狐，入桑泉，取白襄。二月甲午，晉師軍於廬柳，穆公使公子縶如晉師，師退，軍於郇。辛丑，狐偃及秦、晉之大夫盟於郇。壬寅，重耳入於晉師。丙午，入於曲沃，丁未，朝於武宮。戊申，使殺懷公於高梁。重耳立，是為文公。
## 據
* 《左氏春秋·僖公》
* 《史記·晉世家》
分類:晉公世家
趙敬侯

**趙敬侯**，嬴姓，趙氏，諱**章**，戰國初之趙君，烈侯之子也。

前三八七年（烈侯二十二年，一作武公十三年）趙立烈侯太子章，是為敬侯。敬侯元年，武公子朝作亂，不克，出奔魏。趙始都邯鄲。二年，敗齊於靈丘。三年，救魏於廩邱，大敗齊人。四年，魏敗我兔臺。築剛平以侵衛。五年，齊、魏為衛攻趙，取我剛平。六年，借兵於楚，伐魏，取棘蒲。八年，拔魏黃城。九年，伐齊。齊伐燕，趙救燕。十年，與中山戰於房子。十一年，韓、魏、趙共滅晉，分其地。伐中山，又戰於中人。十二年薨。諡曰敬，在位十二年，子成侯種即位。
## 據
* 《史記·趙世家》
分類:趙王世家
代王嘉

**代王嘉**，嬴姓，趙氏，諱**嘉**，戰國趙之末王，悼襄王之子也。

趙幽繆王八年（前二二八年），秦克邯鄲，虜幽繆王遷。悼襄王故適子嘉率其宗數百人之代，趙之亡大夫共立嘉為王，東與燕合兵，軍上谷。王代六歲，秦進兵破之，虜代王嘉。遂滅趙以為郡。
## 據
* 《史記·趙世家》
分類:趙王世家
張士誠

**張士誠**，初諱**九四**，泰州白駒場亭人。

## 反元稱王
士誠有弟三人，並以操舟運鹽為業，緣私作奸利。頗輕財好施，得群輩心。常鬻鹽諸富家，富家多陵侮之，或負其直不酬。而弓手丘義尤窘辱士誠甚。士誠忿，即帥諸弟及壯士李伯升等十八人殺義，並滅諸富家，縱火焚其居。入旁郡場，招少年起兵。鹽丁方苦重役，遂共推為主，陷泰州。高郵守李齊諭降之，復叛。殺行省參政趙璉，並陷興化，結砦德勝湖，有眾萬餘。元以萬戶告身招之。不受。紿殺李齊，襲據高郵，自稱誠王，國號「**大周**」，建元「**天祐**」。是歲至正十三年也。

明年，元太師脫脫總大軍出討，數敗士誠，圍高郵，隳其外城。城且下，元惠宗信讒，解脫脫兵柄，削官爵，以他將代之。士誠乘間奮擊，元兵潰去，由是復振。逾年，淮東饑，士誠乃遣弟士德由通州渡江入常熟。

十六年二月陷平江，並陷湖州、松江及常州諸路。改平江為隆平府，士誠自高郵來都之。即承天寺為府第，踞坐大殿中，射三矢於棟以識。是歲，吳王朱元璋亦下集慶，遣楊憲通好於士誠。其書曰：「昔隗囂稱雄於天水，今足下亦擅號于姑蘇，事勢相等，吾深為足下喜。睦鄰守境，古人所貴，竊甚慕焉。自今信使往來，毋惑讒言，以生邊釁。」士誠得書，留憲不報。已，遣舟師攻鎮江。徐達敗之于龍潭。元璋遣達及湯和攻常州。士誠兵來援，大敗，失張、湯二將，乃以書求和，請歲輸粟二十萬石，黃金五百兩，白金三百斤。元璋答書，責其歸楊憲，歲輸五十萬石，士誠復不報。

## 保境安民
初，士誠既得平江，即以兵攻嘉興。元守將苗帥楊完者數敗其兵。乃遣士德間道破杭州。完者還救，復敗歸。明年，耿炳文取長興，徐達取常州，吳良等取江陰，士誠兵不得四出，勢漸蹙。亡何，徐達兵徇宜興，攻常熟。弟士德迎戰敗，為前鋒趙德勝所擒。士德，初諱九六，善戰有謀，能得士心，浙西地皆其所略定。既被擒，士誠大沮。元璋欲留士德以招士誠。士德間道貽士誠書，俾降元，士誠遂決計請降。江浙右丞相達識帖睦邇為言於朝，授士誠太尉，官其將吏有差。士德在金陵竟不食死。士誠雖去號，擅甲兵土地如故。達識帖睦邇在杭與楊完者有隙，陰召士誠兵。士誠遣史文炳襲殺完者，遂有杭州。惠宗遣使征糧，賜之龍衣禦酒。士誠自海道輸糧十一萬石於大都，歲以為常。既而益驕，令其下頌功德，邀王爵，惠宗弗許。

二十三年九月，士誠復自立為「**吳王**」，尊其母曹氏為王太妃，置官屬，別治府第於城中。以士信為浙江行省丞相，幽達識帖睦邇於嘉興，元征糧不復與。參軍俞思齊者，字中孚，泰州人，諫士誠曰：「向為賊，可無貢；今為臣，不貢可乎？」士誠怒，抵案僕地，思齊即引疾去。當是時，士誠所據，南抵紹興，北逾徐州，達于濟甯之金溝，西距汝、潁、濠、泗，東薄海，二千餘里，帶甲數十萬。以士信及女夫潘元紹為腹心，左丞徐義、李伯升、呂珍為爪牙，參軍黃敬夫、蔡彥文、葉德新主謀議，元學士陳基、右丞饒介典文章。又好招延賓客，所贈遺輿馬、居室、什器甚具，諸僑寓貧無籍者爭趨之。

士誠為人，外遲重寡言，似有器量，而實無遠圖。既據有吳中，吳承平久，戶口殷盛，士誠漸奢縱，怠於政事。士信、元紹尤好聚斂，金玉珍寶及古法書名畫，無不充牣。日夜歌舞自娛。將帥亦偃蹇不用命，每有攻戰，輒稱疾，邀官爵田宅然後起。甫至軍，所載婢妾樂器踵相接不絕，或大會游談之士，樗蒲蹴踘，皆不以軍務為意。及喪師失地還，士誠概置不問。已，復用為將。

## 偏安覆亡
元璋與士誠接境，士誠數以兵攻常州、江陰、建德、長興、諸全，輒不利去。而元璋遣邵榮攻湖州，胡大海攻紹興，常遇春攻杭州，亦皆不能下。廖永安被執，謝再興叛降士誠，會元璋與漢王陳友諒相持，未暇及也。友諒亦遣使約士誠夾攻元璋，而士誠欲守境觀變，許使者，卒不行。元璋既平武昌，師還，即命徐達等規取准東，克泰州、通州，圍高郵。士誠以舟師溯江來援，元璋自將擊走之。達等遂拔高郵，取淮安，悉定淮北地。於是移檄平江，數士誠八罪。徐達、常遇春帥兵自太湖趨湖州，吳人迎戰於毘山，又戰於七里橋，皆敗，遂圍湖州。士誠遣硃暹、五太子等以六萬眾來援，屯於舊館，築五砦自固。達、遇春築十壘以遮之，斷其糧道。士誠知事急，親督兵來戰，敗于皁林。其將徐志堅敗於東遷，潘元紹敗于烏鎮，升山水陸寨皆破，舊館援絕，五太子、硃暹、呂珍皆降。五太子者，士誠養子，短小精悍，能平地躍丈餘，又善沒水，珍、暹皆宿將善戰，至是降。達等以徇於湖州。守將李伯升等以城降，嘉興、松江相繼降，潘原明亦以杭州降于李文忠。

二十六年十一月，元璋軍進攻平江，築長圍困之，士誠距守數月。元璋貽書招之曰：「古之豪傑，以畏天順民為賢，以全身保族為智，漢竇融、宋錢俶是也。爾宜三思，勿自取夷滅，為天下笑。」士誠不報，數突圍決戰，不利。李伯升知士誠困甚，遣所善客逾城說士誠曰：「初公所恃者，湖州、嘉興、杭州耳，今皆失矣。獨守此城，恐變從中起，公雖欲死，不可得也。莫若順天命，遣使金陵，稱公所以歸義救民之意，開城門，幅巾待命，當不失萬戶侯。且公之地，譬如博者，得人之物而復失之，于公何損？」士誠仰觀良久曰：「吾將思之。」乃謝客，竟不降。士誠故有勇勝軍號「十條龍」者，皆驍猛善鬥，每被銀鎧錦衣出入陣中，至是亦悉敗，溺萬里橋下死。後丞相士信中礮死，城中洶洶無固志。二十七年九月，城破，士誠收余眾戰于萬壽寺東街，眾散走。倉皇歸府第，拒戶自縊。故部將趙世雄解之。大將軍達數遣李伯升、潘元紹等諭意，士誠瞑目不答。舁出葑門，入舟，不復食。至金陵，竟自縊死，年四十七。

## 引據

分類:元列傳
趙悼襄王

**趙悼襄王**，嬴姓，趙氏，諱**偃**，戰國之趙王，孝成王之子也。

孝成王二十一年（前二四五年）薨，子偃即位，是為悼襄王。廉頗將，攻繁陽，取之。使樂乘代之，廉頗攻樂乘，乘走，廉頗亡入魏。悼襄王元年，行大備之禮，備魏。欲通平邑、中牟之道，不成。二年，李牧將，攻燕，拔武遂、方城。秦召春平君，因而留之。趙人泄鈞説秦，秦遣歸春平君。趙城韓臯。三年，龎煖將，攻燕，擒其將劇辛。四年，龎煖將，趙、楚、魏、燕之鋭師攻秦蕞，不拔，移攻齊，取饒安。五年，傅抵將，居平邑。慶舍將東陽河外師，守河梁。六年，趙封秦王弟長安君以饒。魏與趙鄴。九年，趙攻燕，取貍、陽城。兵未罷，秦攻鄴，拔之。是年，王薨，諡悼襄，在位九年。子遷即位，是為幽繆王。
## 據
* 《史記·趙世家》
分類:趙王世家
趙幽繆王

**趙幽繆王**，嬴姓，趙氏，諱**遷**，戰國之趙王，悼襄王之子也。

悼襄王九年（前二三六年）薨，子遷即位，是為幽繆王。遷母倡也，嬖於悼襄王，悼襄王廢適子嘉立遷。幽繆王元年，城栢人。二年，秦攻武城，扈輒率師救之，軍敗，死焉。三年，秦攻赤麗、宜安，李牧率師與戰肥下，卻之。封牧為武安君。四年，秦攻番吾，李牧卻之。五年，代地大動，自樂徐以西，北至平陰，臺屋墻垣太半壞，地坼東西百三十步。六年，大饑。民訛言曰：「趙為號，秦為笑。以為不信，視地之生毛。」七年，秦攻趙，李牧、司馬尚擊之。李牧誅，司馬尚免，趙葱及齊將顔聚代之。趙葱軍破，顔聚亡去。以王遷降。八年，邯鄲為秦。遷流於房陵，思故鄉，作山水之謳，聞者莫不隕涕。王遷無行，信讒，誅良將李牧，用郭開，以至於亡。遷在位七年，本無諡，秦滅趙之後，人臣竊追諡之幽繆王。或太史公別有所見而記之。墓在房州房陵縣西九里。
## 據
* 《史記·趙世家》
分類:趙王世家
魏武侯

**魏武侯**，諱**擊**，戰國時魏之第二君，文侯之太子也。

文侯三十四年（前四一二年），文侯使子擊圍繁龎，出其民。三十八年（前四〇八年），伐中山，使子擊守之，趙倉唐傅之。因諫，乃出少子摯封之中山，而復太子擊。子擊西攻秦至鄭而還，築雒陰、合陽。五十年（前三九六年），文侯薨，子擊立，是為武侯。

武侯三年（前三九三年），伐鄭。城酸棗。敗秦於註。六年（前三九〇年），齊伐取我襄陵。七年（前三八九年），秦侵魏陰晉。九年（前三八七年），伐秦，敗魏武下，得其將識。十年（前三八六年），趙敬侯初立，公子朔為亂，不勝，奔魏，與魏襲邯鄲，魏敗而去。十一年（前三八五年），城安邑、王垣。十四年（前三八二年），城洛陽及安邑、王垣。十六年（前三八〇年），伐齊，至桑丘。十八年（前三七八年），翟敗魏於澮。使吳起伐齊，至靈丘。二十年（前三七六年），與韓、趙三分晉地，滅其後。二十二年（前三七四年），秦獻公縣櫟陽。二十四年（前三七二年），敗趙北藺。二十五年（前三七一年），伐楚，取魯陽。二十六年（前三七〇年），武侯薨，子罃立，是為惠王。

《史記》作在位十六年，乃前三八六年至前三七一年。

## 據
* 《史記·魏世家》
* 楊寬《戰國史料編年輯證》
分類:魏王世家
魏惠王

縮圖|魏惠王像
**魏惠王**，竹書紀年曰**魏惠成王**，諱**罃**，戰國時魏之第三君，武侯之太子也。

二十六年（前三七〇年），武侯薨，罃與公中緩爭為太子。公孫頎自宋入趙，自趙入韓，謂韓懿侯曰：「魏罃與公中緩爭為太子，君亦聞之乎？今魏罃得王錯，挾上黨，固半國也。因而除之，破魏必矣，不可失也。」懿侯說，乃與趙成侯合軍並兵以伐魏，戰於濁澤，魏氏大敗，魏君圍。趙謂韓曰：「除魏君，立公中緩，割地而退，我且利。」韓曰：「不可。殺魏君，人必曰暴；割地而退，人必曰貪。不如兩分之。魏分為兩，不彊於宋、衛，則我終無魏之患矣。」趙不聽。韓不說，以其少卒夜去。惠王之所以身不死，國不分者，二家謀不和也。若從一家之謀，則魏必分矣。故曰「君終無適子，其國可破也」。

惠王元年（前三六九年），魏敗韓於馬陵，敗趙於懷。二年，魏大夫王錯出奔韓也，齊敗魏觀。四年，與韓會宅陽。城武堵。為秦所敗。五年，伐取宋儀臺。八年，伐敗韓於澮。與秦戰少梁，虜魏將公孫痤，取龐。秦獻公卒，子孝公立。九年，伐取趙皮牢。彗星見。四月甲寅，徙都大梁。十一年，星晝墜，有聲。十三年，與趙會鄗。十四年，魯共公、宋桓侯、衛成侯、韓昭侯來朝。十五年，與秦孝公會社平。侵宋黃池，宋復取之。十六年，與秦戰元里，秦取魏少梁。魏伐趙，圍趙邯鄲。十七年，拔邯鄲。趙請救於齊，齊使田忌、孫臏救趙，敗魏桂陵。十八年，諸侯圍魏襄陵。築長城，塞固陽。十九年，歸趙邯鄲，與盟漳水上。二十年，與秦會彤。趙成侯卒。二十七年，中山君相魏。

二十九年，魏與趙攻韓，韓告急齊。魏大興師，使龐涓將，而令太子申為上將軍。過外黃，外黃徐子謂太子曰：「臣有百戰百勝之術。」太子曰：「可得聞乎？」客曰：「固願效之。」曰：「太子自將攻齊，大勝並莒，則富不過有魏，貴不益為王。若戰不勝齊，則萬世無魏矣。此臣之百戰百勝之術也。」太子曰：「諾，請必從公之言而還矣。」客曰：「太子雖欲還，不得矣。彼勸太子戰攻，欲啜汁者眾。太子雖欲還，恐不得矣。」太子因欲還，其禦曰：「將出而還，與北同。」太子果與齊人戰，敗於馬陵。齊虜魏太子申，殺將軍涓，軍遂大破。五月，齊田朌伐魏東鄙。九月，秦衛鞅伐魏西鄙。十月，邯鄲伐魏北鄙。秦將衛鞅詐魏將軍公子卬而襲奪其軍，破之。三十年，以公子赫為太子。三十二年，秦孝公卒，商鞅亡秦歸魏，魏怒，不入。三十四年，與齊威王會平阿南。三十五年，復與齊王會甄。

後元年（前三三四年），與諸侯會徐州，相王也。後二年，伐趙。後五年，秦敗魏龍賈軍四萬五千於雕陰，圍魏焦、曲沃。予秦河西之地。後六年，與秦會應。秦取魏汾陰、皮氏、焦。魏伐楚，敗之陘山。後七年，魏盡入上郡於秦。秦降魏蒲陽。後八年，秦歸魏焦、曲沃。後十二年，楚敗魏襄陵。諸侯執政與秦相張儀會齧桑。後十三年，張儀相魏。魏有女子化為丈夫。秦取魏曲沃、平周。

惠王數被於軍旅，卑禮厚幣以招賢者。鄒衍、淳于髡、孟軻皆至梁。梁惠王曰：「寡人不佞，兵三折於外，太子虜，上將死，國以空虛，以羞先君宗廟社稷，寡人甚醜之，叟不遠千里，辱幸至敝邑之廷，將何利吾國？」孟軻曰：「君不可以言利若是。夫君欲利則大夫欲利，大夫欲利則庶人欲利，上下爭利，國則危矣。為人君，仁義而已矣，何以利為！」後十六年（前三一九年），惠王薨，子嗣立，是為襄王。

《史記》作在位三十六年，乃前三七〇年至前三三五年。以魏惠王後元作魏襄王紀年。

## 據
* 楊寬《戰國史料編年輯證》
* 《史記·魏世家》
分類:魏王世家
魏襄王

**魏襄王**，諱**嗣**，戰國時魏之第四君，惠王之子也。

魏惠王後十六年（前三一九年），惠王薨，子嗣立，是為襄王。張儀復歸秦。襄王元年（前三一八年），韓、魏、楚、趙、燕五國共攻秦，不勝而去。二年，齊敗魏觀津。五年，秦使樗里子伐取魏曲沃，走犀首公孫衍岸門。六年，秦求立公子政為太子。與秦會臨晉。七年，攻齊。與秦伐燕。

八年，翟章伐衛，拔列城二。衛君患之。如耳見衛嗣君曰：「請罷魏兵，免成陵君可乎？」衛君曰：「先生果能，孤請世世以衛事先生。」如耳見成陵君曰：「昔者魏伐趙，斷羊腸，拔閼與，約斬趙，趙分而為二，所以不亡者，魏為從主也。今衛已迫亡，將西請事於秦。與其以秦醳衛，不如以魏醳衛，衛之德魏必終無窮。」成陵君曰：「諾。」如耳見魏王曰：「臣有謁於衛。衛故周室之別也，其稱小國，多寶器。今國迫於難而寶器不出者，其心以為攻衛醳衛不以王為主，故寶器雖出必不入於王也。臣竊料之，先言醳衛者必受衛者也。」如耳出，成陵君入，以其言見魏王。魏王聽其說，罷其兵，免成陵君，終身不見。

九年，與秦武王會臨晉。張儀、魏章皆歸於魏。魏相田需卒，楚害張儀、犀首、孟嘗君。楚相昭魚謂蘇代曰：「田需死，吾恐張儀、犀首、薛公有一人相魏者也。」代曰：「然相者欲誰而君便之？」昭魚曰：「吾欲太子之自相也。」代曰：「請為君北，必相之。」昭魚曰：「柰何？」對曰：「君其為梁王，代請說君。」昭魚曰：「柰何？」對曰：「代也從楚來，昭魚甚憂，曰：『田需死，吾恐張儀、犀首、薛公有一人相魏者也。』代曰：『梁王，長主也，必不相張儀。張儀相，必右秦而左魏。犀首相，必右韓而左魏。薛公相，必右齊而左魏。梁王，長主也，必不便也。』王曰：『然則寡人孰相？』代曰：『莫若太子之自相。太子之自相，是三人者皆以太子為非常相也，皆將務以其國事魏，欲得丞相璽也。以魏之彊，而三萬乘之國輔之，魏必安矣。故曰莫若太子之自相也。』」遂北見梁王，以此告之。太子果相魏。

十年，張儀卒。十一年，與秦武王會應。十二年，太子朝於秦。秦來伐魏皮氏，未拔而解。十四年，秦來歸武王后。十六年，秦拔魏蒲反、陽晉、封陵。十七年，與秦會臨晉。秦予魏蒲反。十八年，與秦伐楚。十九年，薛侯來會王於釜邱。二十年，與齊湣王會於韓。二十一年，與齊、韓共敗秦軍函谷。二十三年（前二九六年），秦復予魏河外及封陵為和。襄王薨，子昭王立。

《史記》誤作在位十六年，乃前三三四年至前三一九年。以魏惠王後元作魏襄王紀年，以魏襄王紀年作魏哀王紀年。

## 據
*楊寬《戰國史料編年輯證》
* 《史記·魏世家》
分類:魏王世家
魏昭王

**魏昭王**，諱**遫**，戰國時魏之第五君，襄王之子也。

襄王二十三年（前二九六年）薨，子昭王立。昭王元年，秦拔魏襄城。二年，與秦戰，我不利。三年，佐韓攻秦，秦將白起敗魏軍伊闕二十四萬。六年，予秦河東地方四百里。芒卯以詐重。七年，秦拔魏城大小六十一。八年，秦昭王為西帝，齊湣王為東帝，月餘，皆復稱王歸帝。九年，秦拔魏新垣、曲陽之城。十年，齊滅宋，宋康王死我溫。十二年，與秦、趙、韓、燕共伐齊，敗之濟西，湣王出亡。燕獨入臨菑。與秦王會西周。十三年，秦拔我安城。兵到大梁，去。十四年大水。十八年，秦拔郢，楚頃襄王徙陳。十九年，昭王薨，子安僖王立。
## 子
* 魏安僖王圉
* 信陵君無忌
## 據
*楊寬《戰國史料編年輯證》
* 《史記·魏世家》
分類:魏王世家
帶素

**帶素**，高麗史書中東扶餘之王，金蛙王長子也。

金蛙有七子。常與朱蒙遊戲。技能莫及。帶素言於金蛙王曰：「朱蒙非人所生，其為人也勇，若不早圖，恐有後患，請除之。」王不聽，使之養馬。金蛙王薨，傳位於太子帶素。

高句麗瑠璃明王十四年，春正月，扶餘王帶素遣使來聘，請交質子，瑠璃明王憚扶餘強大，欲以太子都切為質，都切恐不行，帶素恚之。冬十一月，帶素以兵五萬來侵，大雪人多凍死，乃去。

二十八年秋八月，扶餘王帶素使來讓瑠璃明王曰：「我先王，與先君東明王相好，而誘我臣逃至此，欲完聚以成國家。夫國有大小，人有長幼，以小事大者，禮也，以幼事長者，順也。今王若能以禮順事我，則天必佑之，國祚永終，不然則欲保其社稷，難矣。」於是，瑠璃明王自謂：立國日淺，民孱兵弱，勢合忍恥屈服，以圖後効。乃與群臣謀，報曰：「寡人僻在海隅，未聞禮義。今承大王之敎，敢不惟命之從。」時，王子無恤，年尚幼少。聞瑠璃明王欲報扶餘言，自見其使曰：「我先祖神靈之孫，賢而多才，大王妬害，讒之父王，辱之以牧馬，故不安而出。今大王不念前愆，但恃兵多，輕蔑我邦邑，請使者，歸報大王：『今有累卵於此，若大王不毀其卵，則臣將事之，不然則否。』」扶餘王聞之，問群下。有一老嫗對曰：「累卵者危也，不毀其卵者安也。」其意曰：王不知己危，而欲人之來，不如易危以安而自理也。

二十九年，夏六月，矛川上有黑蛙與赤蛙群鬪，黑蛙不勝，死。議者曰：「黑，北方之色，北扶餘破滅之徵也。」三十二年，冬十一月，扶餘人來侵。瑠璃明王使子無恤，率師禦之。無恤以兵小，恐不能敵，設奇計，親率軍，伏於山谷以待之。扶餘兵直至鶴盤嶺下，伏兵發，擊其不意，扶餘軍大敗，棄馬登山。無恤縱兵盡殺之。

大武神王三年冬十月，扶餘王帶素遣使送赤烏，一頭二身。初，扶餘人得此烏獻之大武神王，或曰：「烏者黑也，今變而為赤，又一頭二身，幷二國之徵也，王其兼高句麗乎？」帶素喜送之，兼示或者之言。大武神王與群臣議答曰：「黑者，北方之色，今變而為南方之色，又赤烏瑞物也，君得而不有之，以送於我，兩國存亡，未可知也。」帶素聞之，驚悔。

四年，冬十二月，大武神王出師，伐扶餘。上道有一人，身長九尺許，面白而目有光。拜大武神王曰：「臣是北溟人怪由。竊聞大王北伐扶餘，臣請從行，取扶餘王頭。」大武神王悅許之。五年，春二月，大武神王進軍於扶餘國南，其地多泥塗，大武神王使擇平地為營，解鞍休卒，無恐懼之態。扶餘王帶素擧國出戰。欲掩其不備，策馬以前，陷濘不能進退。大武神王於是揮怪由。怪由拔劍號吼擊之，萬軍披靡，不能支。直進執扶餘王帶素，斬頭。其弟至曷思水濱，立國稱王，是為曷思王。

## 據
* 《三國史記》卷十三、卷十四
分類:扶餘本紀‎
曷思王

**曷思王**，高麗史書中扶餘之王，金蛙王長子，帶素之弟也。

高句麗大武神王五年春二月，大武神王斬扶餘王帶素。夏四月，扶餘王帶素弟，至曷思水濱，立國稱王，是扶餘王金蛙季子，史失其名。初，帶素之見殺也，知國之將亡，與從者百餘人，至鴨渌谷，見海頭王出獵，遂殺之，取其百姓，至此始都，是為曷思王。大武神王次妃乃曷思王孫女也，生王子好童。曷思王孫都頭王。
## 據
* 《三國史記》卷十四
分類:扶餘本紀‎
都頭王

**都頭王**，高麗史書中扶餘之王，曷思王之孫也。高句麗太祖大王六年秋八月，曷思孫都頭王，以國來降高句麗。太祖大王高宮以都頭為于台。
## 據
* 《三國史記》卷十五
分類:扶餘本紀‎
魏安僖王

**魏安僖王**，《史記》作**魏安釐王**，諱**圉**，戰國時魏之第六君，昭王之子也。

昭王十九年（前二七七年）薨，子安僖王立。安僖王元年（前二七六年），秦拔魏兩城。二年，又拔魏二城，軍大梁下，韓來救，予秦溫以和。三年，秦拔魏四城，斬首四萬。四年，秦破魏及韓、趙，殺十五萬人，走魏將芒卯。魏將段幹子請予秦南陽以和。蘇代謂魏王曰：「欲璽者段幹子也，欲地者秦也。今王使欲地者製璽，使欲璽者製地，魏氏地不盡則不知已。且夫以地事秦，譬猶抱薪救火，薪不盡，火不滅。」王曰：「是則然也。雖然，事始已行，不可更矣。」對曰：「王獨不見夫博之所以貴梟者，便則食，不便則止矣。今王曰『事始已行，不可更』，是何王之用智不如用梟也？」九年，秦拔魏懷。十年，秦太子外質於魏死。十一年，秦拔魏郪丘。

秦昭王謂左右曰：「今時韓、魏與始孰彊？」對曰：「不如始彊。」王曰：「今時如耳、魏齊與孟嘗、芒卯孰賢？」對曰：「不如。」王曰：「以孟嘗、芒卯之賢，率彊韓、魏以攻秦，猶無柰寡人何也。今以無能之如耳、魏齊而率弱韓、魏以伐秦，其無柰寡人何亦明矣。」左右皆曰：「甚然。」中旗馮琴而對曰：「王之料天下過矣。當晉六卿之時，知氏最彊，滅范、中行，又率韓、魏之兵以圍趙襄子於晉陽，決晉水以灌晉陽之城，不湛者三版。知伯行水，魏桓子禦，韓康子為參乘。知伯曰：『吾始不知水之可以亡人之國也，乃今知之。』汾水可以灌安邑，絳水可以灌平陽。魏桓子肘韓康子，韓康子履魏桓子，肘足接於車上，而知氏地分，身死國亡，為天下笑。今秦兵雖彊，不能過知氏；韓、魏雖弱，尚賢其在晉陽之下也。此方其用肘足之時也，願王之勿易也！」於是秦王恐。

齊、楚相約而攻魏，魏使人求救於秦，冠蓋相望也，而秦救不至。魏人有唐雎者，年九十餘矣，謂魏王曰：「老臣請西說秦王，令兵先臣出。」魏王再拜，遂約車而遣之。唐雎到，入見秦王。秦王曰：「丈人芒然乃遠至此，甚苦矣！夫魏之來求救數矣，寡人知魏之急已。」唐雎對曰：「大王已知魏之急而救不發者，臣竊以為用策之臣無任矣。夫魏，一萬乘之國也，然所以西面而事秦，稱東藩，受冠帶，祠春秋者，以秦之彊足以為與也。今齊、楚之兵已合於魏郊矣，而秦救不發，亦將賴其未急也。使之大急，彼且割地而約從，王尚何救焉？必待其急而救之，是失一東藩之魏而彊二敵之齊、楚，則王何利焉？」於是秦昭王遽為發兵救魏。魏氏復定。

趙使人謂魏王曰：「為魏殺范痤，吾請獻七十里之地。」魏王曰：「諾。」使吏捕之，圍而未殺。痤因上屋騎危，謂使者曰：「與其以死痤市，不如以生痤市。有如痤死，趙不予王地，則王將柰何？故不若與先定割地，然後殺痤。」魏王曰：「善。」痤因上書信陵君曰：「痤，故魏之免相也，趙以地殺痤而魏王聽之，有如彊秦亦將襲趙之欲，則君且柰何？」信陵君言於王而出之。

魏王以秦救之故，欲親秦而伐韓，以求故地。無忌謂魏王曰：「秦與戎翟同俗，有虎狼之心，貪戾好利無信，不識禮義德行。茍有利焉，不顧親戚兄弟，若禽獸耳，此天下之所識也，非有所施厚積德也。故太後母也，而以憂死；穰侯舅也，功莫大焉，而竟逐之；兩弟無罪，而再奪之國。此於親戚若此，而況於仇讎之國乎？今王與秦共伐韓而益近秦患，臣甚惑之。而王不識則不明，群臣莫以聞則不忠。今韓氏以一女子奉一弱主，內有大亂，外交彊秦魏之兵，王以為不亡乎？韓亡，秦有鄭地，與大梁鄰，王以為安乎？王欲得故地，今負彊秦之親，王以為利乎？秦非無事之國也，韓亡之後必將更事，更事必就易與利，就易與利必不伐楚與趙矣。是何也？夫越山踰河，絕韓上黨而攻彊趙，是復閼與之事，秦必不為也。若道河內，倍鄴、朝歌，絕漳滏水，與趙兵決於邯鄲之郊，是知伯之禍也，秦又不敢。伐楚，道涉谷，行三千里。而攻冥阨之塞，所行甚遠，所攻甚難，秦又不為也。若道河外，倍大梁，右上蔡、召陵，與楚兵決於陳郊，秦又不敢。故曰秦必不伐楚與趙矣，又不攻衛與齊矣。夫韓亡之後，兵出之日，非魏無攻已。秦固有懷、茅、邢丘，城垝津以臨河內，河內共、汲必危；有鄭地，得垣雍，決熒澤水灌大梁，大梁必亡。王之使者出過而惡安陵氏於秦，秦之欲誅之久矣。秦葉陽、昆陽與舞陽鄰，聽使者之惡之，隨安陵氏而亡之，繞舞陽之北，以東臨許，南國必危，國無害乎？夫憎韓不愛安陵氏可也，夫不患秦之不愛南國非也。異日者，秦在河西晉，國去梁千里，有河山以闌之，有周韓以閒之。從林鄉軍以至於今，秦七攻魏，五入囿中，邊城盡拔，文臺墮，垂都焚，林木伐，麋鹿盡，而國繼以圍。又長驅梁北，東至陶衛之郊，北至平監。所亡於秦者，山南山北，河外河內，大縣數十，名都數百。秦乃在河西晉，去梁千里，而禍若是矣，又況於使秦無韓，有鄭地，無河山而闌之，無周韓而閒之，去大梁百里，禍必由此矣。異日者，從之不成也，楚、魏疑而韓不可得也。今韓受兵三年，秦橈之以講，識亡不聽，投質於趙，請為天下鴈行頓刃，楚、趙必集兵，皆識秦之欲無窮也，非盡亡天下之國而臣海內，必不休矣。是故臣願以從事王，王速受楚趙之約，而挾韓之質以存韓，而求故地，韓必效之。此士民不勞而故地得，其功多於與秦共伐韓，而又與彊秦鄰之禍也。夫存韓安魏而利天下，此亦王之天時已。通韓上黨於共、寧，使道安成，出入賦之，是魏重質韓以其上黨也。今有其賦，足以富國。韓必德魏愛魏重魏畏魏，韓必不敢反魏，是韓則魏之縣也。魏得韓以為縣，衛、大梁、河外必安矣。今不存韓，二周、安陵必危，楚、趙大破，衛、齊甚畏，天下西鄉而馳秦入朝而為臣不久矣。」乃止。

二十年，秦圍邯鄲，信陵君無忌矯奪將軍晉鄙兵以救趙，趙得全。無忌因留趙。二十六年，秦昭王卒。三十年，無忌歸魏，率五國兵攻秦，敗之河外，走蒙驁。魏太子增質於秦，秦怒，欲囚魏太子增。或為增謂秦王曰：「公孫喜固謂魏相曰『請以魏疾擊秦，秦王怒，必囚增。魏王又怒，擊秦，秦必傷』。今王囚增，是喜之計中也。故不若貴增而合魏，以疑之於齊、韓。」秦乃止增。三十一年，秦王政初立。三十四年（前二四三年），安僖王薨，信陵君無忌卒，太子增立，是為景湣王。
## 據
*楊寬《戰國史料編年輯證》
* 《史記·魏世家》
分類:魏王世家
魏景湣王

**魏景湣王**，諱**增**，世本作**景愍王午**，戰國時魏之第七君，安僖王之太子也。

安僖王三十年（前二四七年），信陵君率五國兵攻秦，敗之河外，走蒙驁。魏太子增質於秦，秦怒，欲囚魏太子增。或為增謂秦莊襄王曰：「公孫喜固謂魏相曰『請以魏疾擊秦，秦王怒，必囚增。魏王又怒，擊秦，秦必傷』。今王囚增，是喜之計中也。故不若貴增而合魏，以疑之於齊、韓。」秦乃止增。三十四年（前二四三年），安僖王薨，太子增立，是為景湣王。信陵君無忌卒。景湣王元年（前二四二年），秦拔魏二十城，以為秦東郡。二年（前二四一年），秦拔魏朝歌。衛徙野王。三年（前二四〇年），秦拔魏汲。五年（前二三八年），秦拔魏垣、蒲陽、衍。十二年（前二三一年），獻城秦。十五年（前二二八年），景湣王卒，子魏王假立。
## 據
*楊寬《戰國史料編年輯證》
* 《史記·魏世家》
分類:魏王世家
馮國璋

**馮國璋**，字**華甫**，直隸河間人也。誕於清咸豐八年一月七日。

## 生平

少從軍，入天津武備學堂。袁世凱練兵小站，充督操營務處總辦，累遷正黃旗蒙古副都統、軍諮使。武昌變起，國璋提兵與戰於漢口，大破之，授二等男。民國立，世凱既為總統，授直隸都督。二年，二次革命起，世凱遣國璋、張勳及倪嗣沖等將兵伐之，國民黨人師潰。九月，破南京。十二月，遷江蘇都督。三年，授宣武上將軍，督蘇如故。時承平久，黨人孫文、黃興等皆流寓日本，世凱春秋高，繇是有僭號意。國璋入朝，疏極言不可，弗聽。四年十二月，世凱僭稱帝位，詔封國璋一等公，擢參謀總長，固讓不受。頃之，雲南將軍唐繼堯、蔡鍔舉兵討世凱。五年，連陷貴州、四川、廣西、廣東各省，犯湖南。國璋益不自安，遂電告世凱遜位，復共和國體。

六月，世凱卒，黎元洪為嗣總統。授段祺瑞國務總理，各省次第罷兵。十一月，議院復會，推國璋為副總統。國璋旋北面受任，遙領於南京。及張勳復辟清室，元洪避位，走脫。祺瑞自率討逆軍攻勳，陷北京，勳遁避荷蘭使館，祺瑞旋電請國璋即位。

六年七月，國璋抵京。祺瑞等以總統印綬上國璋，受之，乃代理總統。及即位，祺瑞仍入相，以功多恃兵驕恣，日與徐樹錚、傅良佐、段芝貴等黨比擅專；機務即家定決，而後施行。國璋憾滋甚，與祺瑞議相持，祺瑞數負氣不視事。國璋怒，欲還南京，恐祺瑞覺之遮道，乃從閒道走安徽以求歸。抵蚌埠，督軍倪嗣沖遂上言祺瑞，幽之。國璋被圍閱數日，益氣沮，於是復與扈從還京。既歸，國璋弗敢詰，齕齕不安於位。明年，新國會既開，議舉徐世昌為總統。十月，國璋休致，歸里。八年十二月廿八日，卒於家，年六十。

## 引據

分類:中華民國本紀
分類:中華民國總統世家
解慕漱

**解慕漱**，高麗史書中扶餘之王也。

《三國遺事》云：前漢書宣帝神爵三年壬戌四月八日。天帝降於訖升骨城乘五龍車。立都稱王。國號北扶餘。自稱名解慕漱。生子名扶婁。以解為氏焉。王後因上帝之命。移都於東扶餘。東明帝繼北扶餘而興。立都於卒本州。為卒本扶餘。即高句麗之始祖。

《三國史記》云：河伯之女，名柳花。與諸弟出遊時，有一男子，自言天帝子解慕漱，誘於熊心山下鴨邊室中，私之。即往不返，父母責其無媒而從人，遂謫居優渤水。金蛙王異之，幽閉於室中。爲日所炤，引身避之，日影又逐而炤之。因而有孕，生一卵，大如五升許。王棄之與犬豕，皆不食。又棄之路中，牛馬避之。後棄之野，鳥覆翼之。王欲剖之，不能破，遂還其母。其母以物裹之，置於暖處，有一男兒，破殼而出，骨表英奇。年甫七歲，嶷然異常，自作弓矢，射之，百發百中。扶餘俗語，善射爲朱蒙，故以名云。
分類:扶餘本紀‎
楚考烈王

**楚考烈王**，羋姓，熊氏，諱**元**，世本作**完**，戰國時之楚王，頃襄王之太子也。

頃襄王二十七年（前二七二年），楚與秦平，而入太子元為質於秦。楚使左徒黃歇侍太子於秦。三十六年（前二六三年），頃襄王病，太子亡歸。秋，頃襄王薨，太子熊元代立，是為考烈王。考烈王以左徒為令尹，封以吳，號春申君。

考烈王元年（前二六二年），納州於秦以平。是時楚益弱。二年，楚伐魯，取徐州。

六年，秦圍邯鄲，趙告急楚，使平原君求救，合從於楚。平原君門客毛遂按劍歷階而上，謂平原君曰：「從之利害，兩言而決耳。今日出而言從，日中不決，何也？」楚王謂平原君曰：「客何為者也？」平原君曰：「是勝之舍人也。」楚王叱曰：「胡不下！吾乃與而君言，汝何為者也！」毛遂按劍而前曰：「王之所以叱遂者，以楚國之眾也。今十步之內，王不得恃楚國之眾也，王之命縣於遂手。吾君在前，叱者何也？且遂聞湯以七十里之地王天下，文王以百里之壤而臣諸侯，豈其士卒眾多哉，誠能據其勢而奮其威。今楚地方五千里，持戟百萬，此霸王之資也。以楚之彊，天下弗能當。白起，小豎子耳，率數萬之眾，興師以與楚戰，一戰而舉鄢郢，再戰而燒夷陵，三戰而辱王之先人。此百世之怨而趙之所羞，而王弗知惡焉。合從者為楚，非為趙也。吾君在前，叱者何也？」楚王曰：「唯唯，誠若先生之言，謹奉社稷而以從。」毛遂曰：「從定乎？」楚王曰：「定矣。」毛遂謂楚王之左右曰：「取雞狗馬之血來。」毛遂奉銅槃而跪進之楚王曰：「王當歃血而定從，次者吾君，次者遂。」遂定從於殿上。毛遂左手持槃血而右手招十九人曰：「公相與歃此血於堂下。公等錄錄，所謂因人成事者也。」。楚遣將軍景陽、春申君救趙。七年，至新中。秦兵去。楚滅魯，魯頃公亡，遷於卞邑，為家人，魯絶祀，頃公卒於柯。

十年徙於鉅陽。以荀卿為蘭陵令。當是時，楚復彊。十二年，秦昭王卒，楚王使春申君弔祠於秦。十六年，秦莊襄王卒，秦王政立。二十二年，與諸侯共伐秦，不利而去。楚東徙都壽春，命曰郢。二十五年（前二三八年），考烈王薨，子幽王悍立。李園殺春申君。
## 子
* 楚幽王熊悍
* 楚王負芻
* 楚哀王熊猶
* 昌平君
## 據
* 《史記》楚世家、平原君虞卿列傳
分類:楚世家
楚頃襄王

**楚頃襄王**，羋姓，熊氏，諱**橫**，戰國時之楚王，懷王之太子也。

懷王二十六年（前三〇三年），齊、韓、魏為楚負其從親而合於秦，三國共伐楚。楚使太子橫入質於秦而請救。秦乃遣客卿通將兵救楚，三國引兵去。二十七年，秦大夫有私與楚太子鬥，楚太子殺之而亡歸。二十九年，秦大破楚，楚軍死者二萬，殺我將軍景缺。懷王恐，乃使太子為質於齊以求平。三十年（前二九九年），往會秦昭王，秦因留之。楚大臣患之，乃相與謀曰：「吾王在秦不得還，要以割地，而太子為質於齊，齊、秦合謀，則楚無國矣。」乃欲立懷王子在國者。昭雎曰：「王與太子俱困於諸侯，而今又倍王命而立其庶子，不宜。」乃詐赴於齊，齊湣王謂其相曰：「不若留太子以求楚之淮北。」相曰：「不可，郢中立王，是吾抱空質而行不義於天下也。」或曰：「不然。郢中立王，因與其新王市曰『予我下東國，吾為王殺太子，不然，將與三國共立之』，然則東國必可得矣。」齊王卒用其相計而歸楚太子。太子橫至，立為王，是為頃襄王。乃告於秦曰：「賴社稷神靈，國有王矣。」

頃襄王元年（前二九八年），秦要懷王不可得地，楚立王以應秦，秦昭襄王怒，發兵出武關攻楚，大敗楚軍，斬首五萬，取析十五城而去。二年，楚懷王亡逃歸，秦覺之，遮楚道，懷王恐，乃從閒道走趙以求歸。趙主父在代，其子惠文王初立，行王事，恐，不敢入楚王。楚王欲走魏，秦追至，遂與秦使復之秦。懷王遂發病。頃襄王三年，懷王薨於秦，秦歸其喪於楚。楚人皆憐之，如悲親戚。諸侯由是不直秦。秦楚絕。

六年，秦使白起伐韓於伊闕，大勝，斬首二十四萬。秦乃遺楚王書曰：「楚倍秦，秦且率諸侯伐楚，爭一旦之命。願王之飭士卒，得一樂戰。」楚頃襄王患之，乃謀復與秦平。七年，楚迎婦於秦，秦楚復平。十一年，齊秦各自稱為帝；月餘，復歸帝為王。十四年，楚頃襄王與秦昭王好會於宛，結和親。十五年，楚王與秦、三晉、燕共伐齊，取淮北。十六年，與秦昭王好會於鄢。其秋，復與秦王會穰。

十八年，楚人有好以弱弓微繳加歸鴈之上者，頃襄王聞，召而問之。對曰：「小臣之好射鶀鴈，羅鸗，小矢之發也，何足為大王道也。且稱楚之大，因大王之賢，所弋非直此也。昔者三王以弋道德，五霸以弋戰國。故秦、魏、燕、趙者，鶀鴈也；齊、魯、韓、衛者，青首也；騶、費、郯、邳者，羅鸗也。外其餘則不足射者。見鳥六雙，以王何取？王何不以聖人為弓，以勇士為繳，時張而射之？此六雙者，可得而囊載也。其樂非特朝昔之樂也，其獲非特鳧鴈之實也。王朝張弓而射魏之大梁之南，加其右臂而徑屬之於韓，則中國之路絕而上蔡之郡壞矣。還射圉之東，解魏左肘而外擊定陶，則魏之東外棄而大宋、方與二郡者舉矣。且魏斷二臂，顛越矣；膺擊郯國，大梁可得而有也。王綪繳蘭臺，飲馬西河，定魏大梁，此一發之樂也。若王之於弋誠好而不厭，則出寶弓，碆新繳，射噣鳥於東海，還蓋長城以為防，朝射東莒，夕發浿丘，夜加即墨，顧據午道，則長城之東收而太山之北舉矣。西結境於趙而北達於燕，則從不待約而可成也。北遊目於燕之遼東而南登望於越之會稽，此再發之樂也。若夫泗上十二諸侯，左縈而右拂之，可一旦而盡也。今秦破韓以為長憂，得列城而不敢守也；伐魏而無功，擊趙而顧病，則秦魏之勇力屈矣，楚之故地漢中、析、酈可得而復有也。王出寶弓，碆新繳，涉鄳塞，而待秦之倦也，山東、河內可得而一也。勞民休眾，南面稱王矣。故曰秦為大鳥，負海內而處，東面而立，左臂據趙之西南，右臂傅楚鄢郢，膺擊韓魏，垂頭中國，處既形便，勢有地利，方三千里，則秦未可得獨招而夜射也。」欲以激怒襄王，故對以此言。襄王因召與語，遂言曰：「夫先王為秦所欺而客死於外，怨莫大焉。今以匹夫有怨，尚有報萬乘，白公、子胥是也。今楚之地方五千里，帶甲百萬，猶足以踴躍中野也，而坐受困，臣竊為大王弗取也。」於是頃襄王遣使於諸侯，復為從，欲以伐秦。秦聞之，發兵來伐楚。

楚欲與齊韓連和伐秦，因欲圖周。周赧王使西周武公謂楚相昭子曰：「三國以兵割周郊地以便輸，而南器以尊楚，臣以為不然。夫弒共主，臣世君，大國不親；以眾脅寡，小國不附。大國不親，小國不附，不可以致名實。名實不得，不足以傷民。夫有圖周之聲，非所以為號也。」昭子曰：「乃圖周則無之。雖然，周何故不可圖也？」對曰：「軍不五不攻，城不十不圍。夫一周為二十晉，公之所知也。韓嘗以二十萬之眾辱於晉之城下，銳士死，中士傷，而晉不拔。公之無百韓以圖周，此天下之所知也。夫怨結兩周以塞騶魯之心，交絕於齊，聲失天下，其為事危矣。夫危兩周以厚三川，方城之外必為韓弱矣。何以知其然也？西周之地，絕長補短，不過百里。名為天下共主，裂其地不足以肥國，得其眾不足以勁兵。雖無攻之，名為弒君。然而好事之君，喜攻之臣，發號用兵，未嘗不以周為終始。是何也？見祭器在焉，欲器之至而忘弒君之亂。今韓以器之在楚，臣恐天下以器讎楚也。臣請譬之。夫虎肉臊，其兵利身，人猶攻之也。若使澤中之麋蒙虎之皮，人之攻之必萬於虎矣。裂楚之地，足以肥國；詘楚之名，足以尊主。今子將以欲誅殘天下之共主，居三代之傳器，吞三翮六翼，以高世主，非貪而何？周書曰『欲起無先』，故器南則兵至矣。」於是楚計輟不行。

十九年，秦伐楚，楚軍敗，割上庸、漢北地予秦。二十年，秦將白起拔我西陵。二十一年，秦將白起遂拔我郢，燒先王墓夷陵。楚襄王兵散，遂不復戰，東北保於陳城。屈原聞之，自沈於汨羅江。二十二年，秦復拔我巫、黔中郡。二十三年，襄王乃收東地兵，得十餘萬，復西取秦所拔我江旁十五邑以為郡，距秦。二十七年，使三萬人助三晉伐燕。復與秦平，而入太子為質於秦。楚使左徒侍太子於秦。三十六年（前二六三年），頃襄王病，太子亡歸。秋，頃襄王薨，太子熊元代立，是為考烈王。淮南子曰：頃襄好色，不使風議，而民多昏亂，其積至昭奇之禍。

## 據
* 《史記·楚世家》
分類:楚世家
韓懿侯

**韓懿侯**，韓世家作**韓共侯**、六國年表作**韓莊侯**，姬姓，韓氏，諱**若山**，戰國時韓之第五君，哀侯之子也。

哀侯三年（前三七五年），韓嚴弒其君哀侯。韓嚴即韓山堅，而立韓若山為懿侯也。懿侯六年（前三六九年），魏敗我馬陵。九年（前三六六年），與魏惠王會宅陽。十二年（前三六三年），懿侯薨，子武立，是為昭侯。《史記》以前三七〇年為懿侯元年，前三五九年為懿侯十二年。

## 據
* 《史記》韓世家
分類:韓王世家
解夫婁

**解夫婁**，高麗史書中扶餘之王也。

《三國遺事》云：解夫婁本北扶餘王，其相阿蘭弗。夢天帝降而謂曰。將使吾子孫立國於此。汝其避之東海之濱。有地名迦葉原土壤膏腴。宜立王都。阿蘭弗勸王移都於彼。國號東扶餘。夫婁老無子。一日祭山川求嗣。所乘馬至鯤淵。見大石相對俠流。王怪之。使人轉其石。有小兒金色蛙形。王喜曰。此乃天賚我令胤乎。乃收而養之。名曰金蛙。及其長為太子。夫婁薨。金蛙嗣位為王。

《三國史記》云：扶餘王解夫婁老無子，祭山川求嗣。其所禦馬至鯤淵，見大石，相對流涙。王怪之，使人轉其石，有小兒，金色蛙形。王喜曰：「此乃天賚我令胤乎！」乃收而養之。名曰金蛙。及其長，立爲太子。後其相阿蘭弗曰：「日者，天降我曰：『將使吾子孫立國於此，汝其避之。東海之濱有地，號曰迦葉原，土壤膏腴宜五穀，可都也』」。阿蘭弗遂勸王，移都於彼，國號東扶餘。其舊都有人，不知所從來，自稱天帝子解慕漱，來都焉。及解夫婁薨，金蛙嗣位。

《東史綱目》附 怪說辨證：引古記云，檀君娶非岬河伯之女，生子曰夫婁。禹會塗山，遣夫婁朝焉，後為北扶餘王。
分類:扶餘本紀‎
昌平君

**昌平君**，羋姓，諱不詳，戰國末之楚之公子，立以為秦相，後徙於郢，項燕立為楚王，史失其名。

秦王政九年（前二三八年），長信侯嫪毐作亂，秦王政令相國昌平君、昌文君發卒攻毐。戰咸陽，毐等敗走。二十一年（前二二六年），新鄭反秦。昌平君徙於郢。二十三年（前二二四年），王翦虜楚王負芻。秦王遊至郢陳。楚將項燕立昌平君為楚王，反秦於淮南。二十四年（前二二三年），王翦、蒙武攻楚，破楚軍，昌平君死，項燕自殺。
## 據
* 《史記》秦始皇本紀
分類:楚世家
韓昭侯

**韓昭侯**，又作**韓昭釐侯**、**韓釐侯**、**韓昭僖侯**，姬姓，韓氏，諱**武**，戰國時韓之第六君，懿侯之子也。

懿侯十二年（前三六三年）薨，子武立，是為昭侯。昭侯元年（前三六二年），魏敗韓澮。五年，秦敗韓西山。六年，宋取韓黃池。魏取朱。十年，伐東周，取陵觀、邢丘。十二年，申不害相韓，脩術行道，國內以治，諸侯不來侵伐。十四年，韓姬弒其君悼公。十二年，昭侯如秦。二十六年，申不害卒。二十八年，秦來拔韓宜陽。二十九年，旱，作高門。屈宜臼曰：「昭侯不出此門。何也？不時。吾所謂時者，非時日也，人固有利不利時。昭侯嘗利矣，不作高門。往年秦拔宜陽，今年旱，昭侯不以此時卹民之急，而顧益奢，此謂『時絀舉贏』。」三十年（前三三三年），高門成，昭侯薨，果不出此門。子宣惠王立。《史記》以昭侯在位二十六年，前三五八年為昭侯元年，前三三三年為昭侯二十六年。
## 據
* 《史記》韓世家
分類:韓王世家
餘蔚

**餘蔚**，本扶餘王子也，燕王慕容皝破扶餘得之，仕於十六國之前燕、後燕。三七〇年，前燕敗於前秦，燕散騎侍郎餘蔚帥扶餘、高句麗及上黨質子五百余人，夜，開鄴北門納秦兵，燕主慕容暐等奔龍城。燕亡，餘蔚入前秦，秦亂，復歸燕。三八四年，慕容垂立後燕，以餘蔚為征東將軍、統府左司馬，封扶餘王。三九六年，餘蔚為太傅。
## 據
* 《資治通鑒》晉紀
分類:十六國列傳‎
夫台

**夫台**，扶餘之王也。漢桓帝延熹四年（一六一年），扶餘遣使至漢朝賀貢獻。永康元年（一六七年），扶餘王夫台將二萬余人攻玄菟郡，漢玄菟太守公孫域擊破之，斬首千余級。至漢靈帝熹平三年（一七四年），扶餘復至漢奉章貢獻。
## 據
* 《後漢書》卷八十五 東夷傳
分類:扶餘本紀‎
玄王

**玄王**，扶餘之王也。扶餘居於鹿山，為百濟所侵，部落衰散，西徙近燕，而不設備。三四六年，燕王慕容皝遣世子儁帥慕容軍、慕容恪、慕輿根三將軍、萬七千騎襲扶餘。儁居中指授，軍事皆以任恪，遂拔扶餘，虜其王玄及部落五萬余口而還。皝以玄為鎮軍將軍，妻以女。
## 據
* 《資治通鑒》卷九十七
分類:扶餘本紀‎
尉仇台

**尉仇台**，扶餘之王也。漢安帝永寧元年（一二〇年），扶餘王遣嗣子尉仇台至漢詣闕貢獻，天子賜尉仇台印綬金彩。永寧二年（一二一年），十二月，高句麗王宮率馬韓、濊貊數千騎圍玄菟，扶餘王遣子尉仇台將二萬余人與州郡並力討破之。是歲，宮死，子遂成立。漢末，公孫度雄張海東，威服外夷，扶餘王尉仇台更屬遼東。時句麗、鮮卑強，度以扶餘在二虜之間，妻以宗女。尉仇台死，簡位居立。
## 據
* 《後漢書》卷八十五 東夷列傳第七十五
* 《三國志》卷三十 魏書三十 烏丸鮮卑東夷傳
分類:扶餘本紀‎
簡位居

**簡位居**，扶餘之王也。漢末，扶餘王尉仇台卒，簡位居立。無嫡子，有孽子麻余。簡位居卒，諸加共立麻余。牛加兄子名位居，為大使，輕財善施，國人附之，歲歲遣使詣曹魏京都洛陽貢獻。
## 據
* 《三國志》卷三十 魏書三十 烏丸鮮卑東夷傳
分類:扶餘本紀‎
依羅

**依羅**，扶餘之王也。太康六年，扶餘為慕容廆所襲破，其王依慮自殺，子弟走保沃沮。晉武帝為下詔曰："夫余王世守忠孝，為惡虜所滅，其湣念之。若其遺類足以復國者，當為之方計，使得存立。"有司奏護東夷校尉鮮於嬰不救扶餘，失於機略。詔免嬰，以何龕代之。七年夏，慕容廆寇遼東，故扶餘王依慮子依羅求帥見人還復舊國，請援於東夷校尉何龕，龕遣督護賈沈將兵送之。廆遣其將孫丁帥騎邀之於路，沈力戰，斬丁，遂復扶餘。爾後每為廆掠其種人，賣於中國。帝愍之，又發詔以官物贖還，下司、冀二州，禁市扶餘之口。
## 據
* 《三國志》卷三十 魏書三十 烏丸鮮卑東夷傳
* 《晉書》卷九十七 列傳第六十七
分類:扶餘本紀‎
韓宣惠王

**韓宣惠王**，竹書紀年作**韓威侯**，姬姓，韓氏，諱**康**，戰國時韓之第七君，昭侯之子也。

昭侯三十年薨（前三三三年），子宣惠王立。宣惠王五年，張儀相秦。七年，與邯鄲圍襄陵。五月，魏惠王會韓威侯於巫沙，十月，韓威侯朝魏。八年，魏敗韓將韓舉。十一年，君號為王。與趙會區鼠。十四，秦伐敗韓鄢。十六年，秦敗韓脩魚，虜得韓將䱸、申差於濁澤。韓氏急，公仲謂韓宣惠王曰：「與國非可恃也。今秦之欲伐楚久矣，王不如因張儀為和於秦，賂以一名都，具甲，與之南伐楚，此以一易二之計也。」韓宣惠王曰：「善。」乃警公仲之行，將西購於秦，與之南伐楚。楚懷王聞之大恐，召陳軫告之。陳軫曰：「秦之欲伐楚久矣，今又得韓之名都一而具甲，秦韓幷兵而伐楚，此秦所禱祀而求也。今已得之矣，楚國必伐矣。王聽臣為之警四境之內，起師言救韓，命戰車滿道路，發信臣，多其車，重其幣，使信王之救己也。縱韓不能聽韓，韓必德王也，必不為鴈行以來，是秦韓不和也，兵雖至，楚不大病也。為能聽韓絕和於秦，秦必大怒，以厚怨韓。韓之南交楚，必輕秦；輕秦，其應秦必不敬：是因秦、韓之兵而免楚國之患也。」楚王曰：「善。」乃警四境之內，興師言救韓。命戰車滿道路，發信臣，多其車，重其幣。謂韓宣惠王曰：「不穀國雖小，已悉發之矣。願大國遂肆誌於秦，不穀將以楚殉韓。」韓宣惠王聞之大說，乃止公仲之行。公仲曰：「不可。夫以實伐韓者秦也，以虛名救韓者楚也。王恃楚之虛名，而輕絕彊秦之敵，王必為天下大笑。且楚韓非兄弟之國也，又非素約而謀伐秦也。已有伐形，因發兵言救韓，此必陳軫之謀也。且王已使人報於秦矣，今不行，是欺秦也。夫輕欺彊秦而信楚之謀臣，恐王必悔之。」韓宣惠王不聽，遂絕於秦。秦因大怒，益甲伐韓，大戰，楚救不至韓。十九年，大破韓岸門。太子倉質於秦以和。二十一年（前三一二年），與秦共攻楚，敗楚將屈匄，斬首八萬於丹陽。是歲，宣惠王薨，太子倉立，是為襄王。
## 據
* 《史記》韓世家
分類:韓王世家